Accueil » C’habiten Bimbao (ar)\nC’habiten Bimbao (ar) (07) : C’heloù mat ! (ur)\nPa voe gwerzhet an holl draoù, al laeron-vor a gemeras adarre an hent evit dont d’ar gêr da Lannuon.\nAr c’habiten, lorc’h ennañ gant e zek mil lir, a oa azezet e-tal ar stur o vutunat hag o sellet a-gleiz hag a-zehoù.\nPaotr ar bezhin a boanie da labourat evit kaout gras vat e vestr a oa ken mat evitañ. E nerzh-kalon a greske, o soñjal e tostae evitañ an eur da welet e dud du-se en Danmark.\nEvelato, un devezh diouzh ar beure, ar c’habiten, evel e oa kustum, a oa e-tal ar stur o vutunañ, hag a c’halvas paotr ar bezhin da vont da gaozeal gantañ.\n– Azez aze em c’hichen evit diskuizhañ : al lestr a zo goullo, ha Fistoulig a zo gouest a-walc’h da ober an tamm labour.\n« Marteze n’ez peus ket butunet pell zo, hag e kavfes mat ur c’hornad ivez ?\n– Ya ’vat mestr, mat e kavan ur c’hornad, ha gwechall zoken e oan ur butuner bras.\n– Sell, setu va yalc’h, ha setu ur c’horn.\nPrestik goude an daou-mañ a daole moged diouto gwashoc’h eget ul lestr dre dan.\nFistoulig avat a selle a-gorn outo, hag e kounnar e yae pa wele paotr ar bezhin o kuzulat gant ar mestr. Koulskoude ne lavare grik ebet nemet d’e genseurted all.\nPa oant o-daou o peurechuiñ o c’hornadoù, paotr ar bezhin a lavaras d’ar c’habiten :\n– Selaouit, mestr, un dra a zo war va spered abaoe m’emaon en ho lestr, ha ret eo din diskuilh deoc’h hep argilañ, ar pezh a zo o troidellañ em spered.\n– Petra zo ’ta ! lavar din ’ta buan ! Ur sorc’henn bennak douetus ! C’hoant ac’h eus da vont d’ar gêr ?\n– N’emaoc’h ket, mestr ! Mes mont a ran da ziskuilh deoc’h fraezh ar pezh a c’hoarvez.\n« Lavaret em eus deoc’h on bet pell amzer gant ul laer-mor eveldoc’h.\n« Hennezh, ar paourkaezh den-se, goude bezañ serret madoù bras evitañ hag evit e vugale, a oa re bennek, ha dre-se n’oa ket falvezet ganin heuilh anezhañ ken, hat mat em eus graet, rak eveltañ e vijent bet marvet bremañ.\n« An den-se ‘ta ne c’houlenne nemet lakaat bern war vern, hag a-benn fin an abadenn e kavas ar marv o vont da laerezh un Enezenn gaer ha pinvidik-meurbet.\n– Ya, eme Bimbao, ha goude ?\n– A feiz sur ! Kalz kabitened all en e raok a gollas o buhez en toull fall-se.\n– Hag e pelec’h emañ an Enezenn pinvidik-se ?\n– War-dro pevar c’hant lev diouzh ar penn uhelañ d’an Danmark.\n– Mes, ma kollas ar c’habitened all o buhez a-raok degouezhout gant an teñzor, ni marteze a raio ivez, ha ne vezimp ket avañsetoc’h.\n– Selaouit mat, kabiten, ha lezit ac’hanon da gontañ deoc’h va istor :\n« An Enezenn-se, anvet ar Garnel, a zo pevar c’hant lev diouzh an Danmark, enni gwechall-gozh e oa nav familh eus ar re binvidikañ a oa e Bro-Saoz, ha lavaret a reer em bro, ez eus en Enezenn-se tremen ur miliard a arc’hant.\n« Mes avat, diwallet mat eo an teñzor, rak pep hini eus ar manerioù ez eus peder dimezell hag a zo karget da veilhañ noz ha deiz, pep hini d’he zro, evit miret na dostafe den eus an Enezenn.\n« Kerkent ma welont unan bennak o tostaat, kerkent e taolont diouzh ur prenestr, ul linenn en dour, ha kerkent ivez, dre vertuz al linenn-se, an dour a verv ul lev tro war-dro, hag ar mor a deu en un taol da vezañ rustañ ma c’hell.\n– Fidajampi ! N’eo ket brav tostaat ouzh an dimezelled-se neuze, ha n’eo ket aes kaout o zeñzorioù.\n– Selaouit c’hoazh ! Eizh devezh a-raok ma oan bet goulennet gant ar c’habiten evit mont da gas da Vourdel ar garg koad a zo bremañ e strad ar mor, ur vaouezig kozh ha daoubleget a zegouezhas em zi evit goulenn an aluzen, an amzer a oa yen, glav a rae ha gant truez ouzh ar plac’h kozh, e lavaris dezhi dont da dommañ e-tal an tan.\n« Va hini gozh, daoust dezhi da vezañ klañv, a roas dezhi ur banne soubenn vat, hag ur pesk.\n« An hini gozh a oa ur varvailherez eus ar penn kentañ, gwelet he doa, emezi, kement korn douar a oa er bed, rak bet e oa keginerez war ul lestr a beder gwern.\n« Evit troc’hañ berr deoc’h, mestr, ar wrac’h kozh a ziskouezas din du-mañ ouzh an daol, un arc’hig dir.\n« Ennañ e oa ur melezourig aour, ha nav alc’hwezig aour ivez.\n« Goulenn a ris diganti da betra e servije ar melezour hag an alc’hwezioù.\n« Hi a respontas din e oa ar melezour mat da seizañ izili an dud, ha da lakaat an dud da gouezhañ a-stok o c’horf hep gallout loc’h.\n« An alc’hwezioù a oa mat da zigeriñ war an holl teñzorioù.\n« A-benn mont kuit, e lavaras din e oa bet en he amzer yaouank oc’h ober ur pennad pinijenn en Enezenn a gomzan deoc’h diouti, hag he devoa laeret an arc’hig-se diouzh an eizhvet maner.\n« Rak-se ‘ta, emezi, gant an arc’hig-se e c’hellit bezañ disoursi, gant ar melezour c’hwi a seizo izili ar merc’hed yaouank a vezo o veilhañ, ha gant an alc’hwezioù, c’hwi ‘zigoro war an teñzorioù.\n– Mes penaos, a lavaris c’hoazh dezhi, e lakain ar melezour-mañ da c’hoari ?\n– An Enezenn-se a rankit da gelc’hiañ dre un devezh a heol skedus, hag etre ar bemzek hag un dregont eus a viz ar foenn.\n« Pa vefoc’h erruet war-hed ul lev diouzh an Enezenn, da lavaret eo pa santefoc’h ar mor o vrañsigellat, neuze e vezo poent deoc’h treiñ ar melezour etre an heol hag ar prenestr a welfoc’h digor.\n« Kerkent ma vezo paret daoulagad ar plac’h yaouank warnañ, emañ-hi d’an traoñ. Un all a deui da gemer plas ar gentañ, hag ar memes tra a c’hoarvezo ganti. Evel-se ivez en em gavo gant an drede hag ar bedervet.\n« Lavaret a ran deoc’h, a-benn un eur goude ma vefoc’h komañset da c’hoari gant ho melezour, ar c’hwec’h plac’h yaouank ha tregont, beilherezed ar manerioù, a vezo a-stok o c’horf war leurenn o c’hambroù.\n« Goude-se, pep maner a zo magoriet tro war-dro, ha dirak an nor da antreal ez eus ur gloued houarn tev-skrijus, ha diwallet gant daou gi du eus ar re zroukañ.\n« N’ho pezo ken tra da ober nemet treiñ adarre ar melezour warno, ha kerkent e kouezhint evel kelien rostet.\n« Setu aze petra a roan deoc’h evit o tic’haouiñ eus ar vadelezh hoc’h eus diskouezet din.\n« It da laerezh an Enezenn-se, etre ho taouarn emañ an holl deñzorioù.\nPelloc’h goude ne welis mui netra ! Ar wrac’h kozh evel ul luc’hedenn a dec’has kuit eus va zi, e-touez ur vogedenn teñval.\nChom a ris ur pennad mat sebezet, ha va holl izili a grene pa sellen ouzh an arc’hig lezet war an daol gant ar plac’h kozh.\nUr pennad e oan bet o soñjal taoler en aod an traoù-se hag a c’helle dont eus an diaoul; ne greden ket kregiñ enno gant aon e vije deuet diouto diaouloù e-lec’h alc’hwezioù aour.\nKoulskoude ec’h en em rentis mestr din va-unan, e krogis en arc’hig dir, en alc’hwezioù, er melezour, sellet a ris outo gant evezh, hag erfin e lakais anezho don en douar e kornig al liorzh...\nKoulskoude va spered a zizroas diouzh an traoù-se, ha daou zevezh goude e oan pignet e lestr va c’habiten evit mont gant ur garg koad da Vourdel.\n– Gwelloc’h e vije bet dit bezañ klasket raktal ul laer-mor bennak, bezañ en em glevet gantañ evit mont da laerezh an Enezenn-se, eget bezañ pignet en ul lestr hag a dlee bezañ peñseet war mor Bro-C’hall.\n– Gwir a lavarit, Mestr, mes va c’habiten a oa un den eus ar re wellañ, prometet em boa dezhañ mont gantañ, ha gouzout a rit, ger un den onest a dalv ur skrid.\n– War gement-se, deomp da zebriñ un tamm bennak d’hol lein, ha goude ez aimp adarre da ziviz war an afer grevus-se, mes grik ebet eus an dra-se e-pad leinañ, rak n’em eus ket a c’hoant da ziskuilh netra evit c’hoazh d’ar vartoloded.\nPa voe debret ar pred, Bimbao ha paotr ar bezhin a deuas adarre da ziviz e-tal ar stur, komz a raent goustadik, evel pa n’o dije ket a c’hoant da vezañ klevet gant ar vartoloded.\n– Neuze e lavares din ez eo pinvidik-mor an Enezenn-se, hag e kav dit ez eus moian da zont a-benn d’he laerezh ha da dec’het kuit diouzh eno gant an teñzorioù.\n– Ya Mestr ! Fiziañs am eus da zont a-benn eus va zaol, ha krediñ ’ran e vezimp holl pinvidik a-benn fin ar bloaz-mañ, ma ’c’h asantit mont gant ho lestr da laerezh an teñzorioù.\n– Me, anat eo dit, ne c’houlennan ket gwelloc’h eget dont da vezañ pinvidik e berr amzer.\n« Pemp bloaz a zo emaon o vleinañ ar Goulmig du-mañ, du-hont, o klask un taol kaer bennak da ober, ha kaer am eus poaniañ, va yalc’h a chom goullo, ha gwelet a ran n’eo ket war wellaat ez a an traoù.\n« Dre-se em eus soñj da ober va holl fosupl, evit dont a-benn eus an taol-kaer a gomzez din dioutañ.\n« Fiziañs am eus en da c’halloud, ha ma ne lezomp ket hor buhez du-se er broioù estren, mar teuomp c’hoazh da Vreizh gant pinvidigezh hag enor, me a ouezo diskouez dit em eus ur galon aour.\n« Eus adalek hiziv, va spered a vezo noz ha deiz o soñjal ez eus en ur vro bennak du-se pell-pell, un taol fortun da ober...\n« Pegeit a gav dit, a lakaimp da vont eus a Vreizh d’an Enezenn-se ?\n– Ur pennad mat, a soñjan, ha gwelloc’h e vezo deomp en em gemeret re abred eget re diwezhat, rak ne ouezomp ket petra espern deomp ar mor en Nevez-Amzer-mañ.\n« Gouzout a ran, ur wech ma vezimp degouezhet en Danmark e lakaimp c’hoazh tost da ur miz evit degouezhout e penn hor beaj, rak pevar c’hant lev vor a c’hell bezañ, hervez em eus klevet ar re gozh o kontañ.\n« Ac’hann d’am bro e lakaimp ur miz all d’an nebeutañ, rak an amzer a c’hell dont da vezañ fall, pe an avel kontrol deomp.\n« Rak-se ’ta kabiten, mar fell deoc’h bezañ pinvidik a-benn fin ar bloaz-mañ, eo poent deoc’h troc’hañ hent war-zu va bro, ha diouzh eno war-zu an Enezenn.\n– Ar pezh a lavarez a zo gwir, ha setu-ni e fin miz Meurzh, n’eus mui nemet tri miz hanter ac’hann d’ar bemzek a viz ar foenn.\n« Poent eo deomp hastañ, mes deomp da zebriñ hor c’hoan, krediñ ’ran eo aozet gant Sikraouig va c’heginer mat.\nPa voe azezet ar baotred ouzh taol, ar c’habiten a welas buan e oa teñval pennoù ar vartoloded, ne lavarent grik ebet, nag an eil nag egile anezho.\n– Perak ez eus droug ennoc’h ?\n– Perak ne vemp-ni ket glac’haret a gav deoc’h, o welet ur marmouz kozh e-giz hennezh ! Ne ra ket ur vad war al lestr, n’eo mat nemet da zebriñ ha da evañ, ha c’hwi ho peus er c’hemeret evit ho tad pe da vihanañ evit un den hag a c’heller kaout ennañ ur fiziañs hep muzul.\n« En deiz all e lavarec’h da Fistoulig n’oa nemet un tostenner, mes gwelet a reomp bremañ ez eo ret deoc’h kaout ur Gatellig bennak ouzh hoc’h heul.\n« Gwelloc’h e vije bet d’ar bezhiner kozh-se bezañ chomet du-se da yudal war e roc’h, eget bezañ deuet amañ da lakaat an dizunvaniezh etrezomp-ni a rae kalz gwelloc’h, ha gant muioc’h a galon vat hol labour neuze eget bremañ.\n– Ya sur, eme Fistoulig, gwelloc’h e vije bet deomp bezañ lezet anezhañ du-se da vrennika pe da rigadella, eget bezañ degaset anezhañ amañ da zebriñ an tammoù gwellañ, ha da vezañ enoret evel ur bourc’hiz.\n– Roit peoc’h, tammoù lakepoded divalav ! Piv en deus lavaret deoc’h ez eo deuet amañ paotr ar bezhin evit bezañ degemeret evel un den hag a c’heller kaout ennañ ar brasañ fiziañs ?...\n« Daoust ha lec’h hoc’h eus d’en em glemm, peogwir e tebrit ouzh ar memes taol gantañ ?...\n« Ne fell ket din ec’h en em glemmfec’h eus an afer vras a zo etre paotr ar bezhin ha me, diwezhatoc’h, a-benn nebeut amzer marteze, me a sklêrijenno deoc’h ho spered war gement-se, mes ac’hann di, peoc’h ! Rak me a bretant bezañ mestr da ober eus pep hini ac’hanoc’h ar pezh am bezo c’hoant.”\nWar gement-se ar baotred a gemeras buan hent o gwele, ne chome war ar pont nemet Bidoch da sturiañ al lestr e-pad an noz.\nAntronoz vintin e oa adarre ar c’habiten hag e vignon i kuzulat e penn ar stur.\nAl lestr a gerzhe buan, poulzet gant un avel a-dreñv hag an noz oa o kouezhañ war an douar, pa zegouezhas ar Goulmig e porzh Lannuon.\nAn deiz a oa tremenet mat, rak ar vartoloded o devoa dalc’het soñj eus komzoù ar c’habiten.\nPa oar gant koan, Bombao a lavaras dezho :\n– Warc’hoazh ken abred ha ma karfec’h, c’hwi a yelo e kêr da bourmen, da aveliñ ho penn, mes pas deoc’h dont el lestr ma vezit re vezv diouzh an noz.\n« Paotr ar bezhin ha me a chomo amañ hon-daou da ziviz diwar-benn un afer grevus a zo etrezomp.\nAntronoz vintin, ar baotred n’oa ket bet ret pediñ anezho, hag an heol d’an deiz kentañ a viz Ebrel ne oa ket savet c’hoazh, pa oa ar pevar laer-mor o youc’hal dre ruioù Lannuon.\nKoulskoude, sec’hed a savas ganto, ha trumm ec’h azezjont ouzh taol en un ostaleri war hent Brelevenez.\n– Degasit deomp bep a vanne kafe, hag ul litrad loko, itron.\nServijet e oant bet raktal, hag e-keit ma oant oc’h evañ, ec’h en em lakajont da ziviz diwar-benn paotr ar bezhin.\n– Me, eme Fistoulig, a vefe laouen o c’houzout peseurt afer a zo etre Bimbao hag e gozh bezhiner.\n– Marteze, eme ar Peul, emaomp o vont da gas anezhañ d’ar gêr.\n« Poent a-walc’h e ve, rak me ya kounnar ennon o welet ez eo deuet ken mat-se da Vimbao.\n– Marteze, eme Sikraouig, en deus c’hoant da vezañ lakaet da geginer em lec’h-me !\n– Pe da sturier em flas-me, eme Bidoch !\n– Selaouit, paotred, a lavaras Fistoulig : ret eo deomp gouzout ar c’hentañ’r gwellañ peseurt afer eo hounnezh, hag evit er gouzout, ez eo ret deomp en em gemer er giz-mañ : ur gwenneg bennak a zo ganeomp holl, hag e vije mat deomp ober hiziv bep a sac’had.\n« Emberr pa en em gavimp el lestr, mezv evel sonerien, e lavarimp da Vimbao e vezimp o vont da glask ur mestr all, ma ne vez ket kaset kuit ar brenniker lous.\n« Ni zo servijerien gozh, tud a vicher, ne vezimp ket taolet er-maez buan, ha marteze, e-lec’h lezer ac’hanomp-ni da vont kuit, ar mestr a gavo aesoc’h taoler ar bezhiner war e benn er mor.\n– Ar pezh a lavarez, Fistoulig, a zo gwir a-walc’h ! Bec’h de’i ‘ta !\n« Odivi d’an toull pa c’houll !\nDaou litrad a oa aet dija e kof ar baotred, ha Fistoulig a lavaras degas an trede.\n– Banne ebet ken, eme an ostizez !\n– Petra ! Eme Fistoulig, banne ebet ken ! Evidon-me a lavar hag a lavaro; ul litrad a zo brav etre daou... pa vez unan o sellet !\n– Te pikouz fall ! Te a gaoz e-giz-se ! Mes da zaoulagad a zo marv en da benn, hag e karfes kaout c’hoazh a lagout !...\n« Ar moc’h pa vez leun o c’hof a ro peoc’h, ha te evit doare, a washa dit !\n– Ma ! Ma ! A lavaras ar Peul, ma ne fell ket deoc’h reiñ deomp ken, ni a yelo da glask e lec’h all !\n– Kenavo itron.\nAr baotred, en ur c’hrozmolat, a yeas er-maez eus an ti, hag a bignas gant hent Brelevenez.\nKanañ a raent a-bouez o fenn, ha prestik e tegouezhjont e-tal un ostaleri, war-dro un hanter lev diouzh Lannuon.\nAn ostizez, pa glevas ar baotred o kanañ galleg, a soñjas e rankent bezañ ur vandenn lakepoded bet o kargañ o c’hof en un tu bennak all, hag erru d’he zi da ober freuz.\nPrennañ a reas an nor, ha lazhañ a reas ar gouloù. Pa voe degouezhet ar baotred e toull an nor, ha pa weljont e oa prennet, e komañsjont da skoiñ warni a daolioù botoù, evit lakaat an ostizez da zigeriñ dezho.\nHomañ n’oa nemeti hag he bugale en ti, he devoa aon, hag a lavaras dezho na zigorfe ket nag evit arc’hant nag evit aour.\nNeuze ar baotred a gendalc’has da skoiñ gant o botoù war an nor.\nAn ostizez a yeas da zistagañ ur pikol ki du, hag a sailhas kerkent war ar pevar laer-mor. Strafuilhet-holl, ar baotred a redas kuit a-raok ar c’hi.\nPrestik goude, o brageier diframmet, ha roudoù dent ar c’hi en o divesker, ar baotred en em roas da gousket en ur c’harrdi eus un tiegezh a weljont war ribl an hent bras.\nFistoulig ha Sikraouig a yeas war ur bern plouz en ur c’horn-tro.\nDiouzh ar mintin pa zihunjont, Fistoulig a oa leun a gaoc’h-yer e zilhad, ha Sikraouig, a oa kustum da gousket war e gein, a oa leun e veg a gaoc’h.\nGoude bezañ en em zigaoc’het un tammig, ar baotred a gemeras trumm hent al lestr, teñval o fennoù, ha poan dezho en o blev.\nAn deiz a oa c’hoazh o c’houlaouiñ, pa en em gavas ar baotred el lestr.\nNeuze ar Peul ha Fistoulig en em lakaas da youc’hal a-bouez-penn :\n– E pelec’h emañ ar baotred vat amañ ! E pelec’h emaint ma vezint divouzellet !\n– Piv ? Piv a glaskez da zivouzellañ, te marmouz fall ?\nBimbao pa welas an droug a oa e Fistoulig, her stagas ouzh un treust e strad al lestr.\nGoude-se ar c’habiten a deuas da gomz gant an tri all :\n– E pelec’h oac’h chomet da gargañ ho korf ?\n– An dra-se ne sell ket ouzhoc’h, eme Bidoch, mes ar pezh a lavaromp deoc’h bremañ a sell muioc’h ouzhoc’h. Ni a zo o vont kuit raktal, ma ne gasit ket ar bezhiner kozh da vrennika. Rak-se ‘ta grit unan a zaou, roit hor pae deomp hag e yafomp kuit, pe mar fell deoc’h hon derc’hel, lezit da vale ar sac’h bezhin-se.\n– Ma fell deoc’h kaout hoc’h arc’hant hiziv, laouen her roin deoc’h, mes a-raok, selaouit va c’homzoù :\n« Abaoe m’emañ Paotr ar bezhin el lestr, e welan ac’hanoc’h karget a warizi, diaes e kavit gwelet ac’hanon o komz gantañ. Mes pa glevfoc’h e lakaio an den-mañ ac’hanomp-holl pinvidik hag eürus, ar garantez a gemero en ho kalon, plas ar gwarizi. E gwirionez, an den-mañ e lavar e oar e pelec’h ez eus un Enezenn pinvidik da laerezh, hag eñ hepken a c’hell dont a-benn da ober an taol-se dre e ouiziegezh. Soñjal a ran e raimp un taol-kaer o vont di hag e teuimp pinvidik d’ar gêr. Rak-se ‘ta en devezhioù kentañ e troimp ar Goulmig war-zu an Danmark, e-lec’h e vezimp en hanter hon hent. Setu evit petra e oa Paotr ar bezhin o komz ganin, ha setu petra a lavaran deoc’h hiziv. Warc’hoazh vintin e prenfoc’h dilhad kreñv ha dereat, evit ober ar veaj hir-se, rak ne gredan ket e vijemp dizro a-raok Gouel an Hollsent.\nAntronoz mintin mat, ar baotred a oa war-sav, ha goude bezañ gwriet gwellañ ma c’hellent o dilhad roget dezho gant ki du an ostizez e kemerjont an hent evit mont da di ar brasañ marc’hadour a oa e Lannuon. Dibabet ha gwisket ganto o dilhad, e oant deuet da ober un dro bale e kêr. Un dudi oa gwelet anezho, rak ar Peul n’en devoa kavet bragoù ebet hir a-walc’h dezhañ, hag an hini a zo gantañ a ziskenn dezhañ betek pennoù e zaoulin. Fistoulig avat a zo lorc’h ennañ, rak e zilhad a zi degouezhet mat diouzh e gorf. Gant e vazh livet en e zorn, hag e sigaroù en e veg, en deus an aer eus ur paotr yaouank o poursuiñ e studi a vedisin pe a noter. Bidoch a zo ur vezh e welet, gant e vragoù marellet hag e lunedoù war e fri, eo heñvel ouzh ar boudedeo. Sikraouig a zegouezh mat e zilhad dezhañ, mes fentus eo gwelet anezhañ o jilgammañ o vont da heul ar re all.\nKoulskoude, en taol-mañ, daoust ma oa kalz arc’hant ganto en o godelloù, e oant bet fur, rak aes e oa o spered. Diouzh an abardaez e tegouezhjont el lestr, ha kerkent ma oant erruet, Sikraouig a lavaras :\n– O kabiten ! Pediñ a ran ac’hanoc’h em anv va-unan hag en anv va c’henseurted, da bardoniñ deomp an holl droug hon eus graet deoc’h. Kemeret hon eus evit gwir Paotr ar bezhin evit un tostenner, ha karget e oamp a warizi outañ. Mes hor c’heuz hiziv a zo ken bras evel e oa hor gwarizi dec’h. Pardonit deomp eta hor fazi, ha lezit ac’hanomp da vouchat evel breudeur d’an hini a gemeremp bremaik c’hoazh evit hor brasañ enebour.\n– Ya ! Bremañ p’ho peus klevet ez eus arc’hant da c’hounit, pinvidigezh da gaout e berr amzer, ez oc’h mignoned !... Betek-henn oc’h bet servijerien leal, mes dec’h e oac’h aet er-maez ac’hanoc’h ha zoken, Fistoulig en devije bet buan a-walc’h divouzellet Paotr ar bezhin ha me, paneve m’oan erruet abred a-walc’h evit tennañ digantañ ar gontell a oa digor en e zorn.\n– Ya, ya, Mestr, re wir eo ! Mes pardonit din, rak ur sac’had am boa graet, ha zoken em boa torret va div votez o skeiñ war dor an ostizez na felle ket dezhi roiñ deomp da evañ !\n– Te tougn brein, eo ar gwashañ eus ar vandenn, hag abaoe m’emañ paotr ar bezhin el lestr, ne zihanez ket da blantañ pennadoù ar re all.\n– Ma ! Ma ! Mestr, hiviziken e vezin skouer ar vartoloded, m’hen tou war va anv a Vreizhad, e sentin ouzhoc’h evel an dañvad ouzh ar mesaer.\n– Gwelet a rin penaos e talc’hi da bromesa.\n– Warc’hoazh, mestr, emañ ar Sul, lezer a refoc’h ac’hanomp da vont e kêr evit prenañ diankajoù ankaouet ganeomp, a lavaras Bidoch.\n– Ya ! Va soñj e oa lezer ac’hanoc’h da vont e kêr en devezh a-raok ma dleomp partial, mes avat diwallit da vezañ mezv, rak fellout a ra din e vefec’h diabaf ha yac’h-pesk Dilun vintin.\n– Ar pezh a reketit mestr, a vezo graet !\nAr baotred kerkent ha sav-heol d’ar Sul, a yeas da bourmen war-dro Lannuon, diviz a raent diwar-benn ar veaj hir e oant o vont da ober.\n– Me, a lavaras ar Peul, pa vezin pinvidik en deizioù all-mañ, em eus soñj da sevel ur maner aze war bord ar mor, dimeziñ a rin ivez evel-just, hag ur plac’h koant a gemerin mar gallan, mes un ti dereat a savin ivez d’am zad ha d’am mamm, a zo kozh dija ha daoubleget gant al labour.\n– O ! Evidon-me, eme Bidoch, ne gemerin maouez ebet ! Nann, nann, ne fell ket din plegañ da verc’hed hag a vezo e-pad an holl amzer o welet petra a rin, petra a lavarin, petra a zebrin, petra a evin. Kemer plac’h a zo kemer liammoù d’hor stagañ. Ouzhpenn, holl o deus un tech fall bennak, lipouzenned, mezvierezed ha me oar !\n– Serr da veg, mic’hieg, eme Fistoulig, rak me kerkent ha ma vezin krog em yalc’had arc’hant, a yelo raktal da c’houlenn pennhêrez Laou an Tarzheller eus Kerivin-Vrav ! O na kaerañ plac’hig ! An dour a deu em genou pa soñjan enni !... Ha te Sikraouig, petra ‘ri ?\n– Me, Fistoulig, a raio eveldout, ha daoust m’am eus tost da hanter-kant vloaz, em eus soñj da c’houlenn ur plac’h yaouank ugent vloaz.\n– Bravo ! Bravo ! Bevet Sikraouig !\nKoulskoude ar baotred, skuizh o pourmen dre ar ruioù e Lannuon goude bezañ prenet kalz butun ha traoù all, a deuas abred d’al lestr.\nPa voent degouezhet, Bimbao ha Paotr ar bezhin a oa adarre o kuzulat o-daou e traoñ al lestr, hag o vutunañ.\n– Alo paotred ! Gwelet a ran oc’h fur, hag e sentit ouzhin, hastit buan ober deomp hor c’hoan, rak izelaat a ra an heol.\n– Ne rafec’h ket fall, kabiten, a lavaras Fistoulig, reiñ urzh da Sikraouig da derriñ e benn ouzh ar c’hozh kog ruz a zo du-hont, rak bemdez kerkent ha teir eur, e vezan dihunet gantañ. Hennezh avat a rafe ur gwall vad deomp, ha dreist-holl, pa vezo bet ouzh ar ber, e c’hellit bezañ sur e lipimp hor mourrennoù diwarnañ.\n– Alo ! Lazh anezhañ, Fistoul fall !\n– O nann, kabiten ! N’on ket mat da vont da giger, ur galon re fall am eus, ha re a druez em bije outañ pa glevfen anezhañ o klemm.\n– Hag an deiz all e oas prest da lazhañ ac’hanon-me !\n– Ya ‘vit c’hoarzhin, mestr, mes pas da vat ! An dra-se a oa un taol boeson fall !\n‹ C’habiten Bimbao (ar) (06) : Veaj e Brest (ur) haut C’habiten Bimbao (ar) (08) : Veaj hir (ar) ›\nC’habiten Bimbao (ar) (01)\nC’habiten Bimbao (ar) (02) : Bugaleaj Bimbao\nC’habiten Bimbao (ar) (03) : Paotred al lestr nevez\nC’habiten Bimbao (ar) (04) : Bamboch kentañ (ar)\nC’habiten Bimbao (ar) (05) : Gavadenn (ur)\nC’habiten Bimbao (ar) (06) : Veaj e Brest (ur)\nC’habiten Bimbao (ar) (08) : Veaj hir (ar)\nC’habiten Bimbao (ar) (09) : Paolig Lusifer\nC’habiten Bimbao (ar) (10) : Taolioù finesañ c’hoariet da Baolig\nC’habiten Bimbao (ar) (11) : Paolig adarre


Pajenn:Riou - An ti satanazet.djvu/130 - Wikimammenn\nPajenn:Riou - An ti satanazet.djvu/130\nD’AR GWENER C’HOARZHADEG…\n— « Morse, Job. »\nMont a rejont da welout. Ne oa netra nemet al loar o skediñ war delioù gleb iliav ur wezenn derv.\nKenderc’hel a rejont da vont. Ul loen a dreuzas trumm ar wenodenn, dirazo.\nLom a reas ul lamm.\n— « Bah ! Per ar C’honikl pe un Alanig al Louarn bennak o vont e-biou. Na gemerit ket spont gant kennebeut a dra, Lom ! »\n— « O ! n’on ket aonik, Job, ha biskoazh ne gemerin spont ouzh ul loen, konikl, louarn pe hoc’h-gouez, zoken. Mes ankeniet on abaoe ar beure-mañ, ha n’ouzon ket perak. An noz, Job, n’eo ket bet evel kustum… »\n— « A ! bah ! lavarit din ar wirionez ; aon hoc’h eus da vont da Garreg-al-Louarn abalamour m’eo deuet di, en noz diwezhañ, ar marichal daonet da welout ac’hanomp. Mes kredit ac’hanon, ne deuio ket div wech da glask lakaat e fri en hon aferioù-ni. Alo ! deomp ! »\nDegouezhet e oant e Karreg-al-Louarn.\n— « Deomp d’ar c’hraou ! Lom, d’ar c’hraou ! da sachañ hardi war lost ar pemoc’h ha da drubuilhañ ar yer war o c’hlud. »\nEnaouiñ a rejont ur goulou.\nAr pemoc’h o oa gourvezet en ur c’horn, war plouz fresk, serret e zaoulagad bihan pikouzet. Ar yer a oa moredet war o c’hlud, souchet o fenn dindan o eskell.\nLom a gemeras ur skourjez, ha, dao ! an du-\nAdtapet diwar « https://br.wikisource.org/w/index.php?title=Pajenn:Riou_-_An_ti_satanazet.djvu/130&oldid=142896 »


Brezhoneg e Harvard – Radio Kerne\nBrezhoneg e Harvard\nKelennerien ha merourien departamant ar brezhoneg hag ar studioù keltiek, stag ouzh skol-veur Roazhon 2, o deus sinet nevez zo un emglev a genober gant o c’henseurted eus departamant ar yezhoù ha sevenadurioù keltiek e skol-veur Harvard.\nPal an emglev-se eo pinvidikaat kelenn ar yezhoù, lennegezhioù ha sevenadurioù evit ar studierien enskrivet e master ha doktorelezh, ha reiñ un tizh nevez d’ar c’henlabour evit an enklaskoù kaset gant ar gelennerien-klaskerien en div skol-veur.\nReoliek e vo dalc’het seminarioù e Harvard, kinniget gant kelennerien Roazhon 2. Kentelioù ispisial, a-wezhiadoù, a reer ‘crash courses’ anezhe e saozneg, a vo roet, ouzhpenn eskemmoù kelennerien ha studierien.\nStefan Moal, mestr-prezeger war ar brezhoneg hag ar sevenadur breizhat, a oa e Harvard gant e genseurted en nevez-amzer paseet, evit kregiñ gant ar c’henlabour-se.\nMelc’hwedenn-grogennek Kemper 3/3


talvoudusoc'h - Wikeriadur\nSavet diwar an anv-gwan talvoudus hag an dibenn-ger -oc'h\nDerez-uheloc'h an anv-gwan talvoudus\nTalvoudusoc'h eo marteze, rak eur Roue braz ha pinvidik a c'hell paea ar vad a reer evithan, el leac'h eul labourer paour ne ket evit hen ober. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 74.)\nNe gredan ket e c'hellje beza, evit eun « danvez beleg », kaeroc'h ha talvoudusoc'h kenteliou. — (Lan ar Bunel, Laouig ar Penker eun danvez beleg, Moulerez straed ar C'hastell, Brest, 1929, p. 23.)\nTalvoudusoc'h eget :\n— O ! eme ar c'hoar all, divalo a-walc'h, met beo int, hag eun azen beo a zo talvoudusoc'h eget daou varc'h maro. — (Ivon Krog, Eur Zac'had Marvailhou, Buhez Breiz, Kemper, 1924, p. 10.)\nHa ni o vevañ 'n he c'hichen n'hor boa ket komprenet e oa hi ar galon reizh, an hini eeun kant gwech talvoudusoc'h eget den ebet, an hini n'hell heptañ kêriadenn ebet chom 'n he sav. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 79.)\nTalvoudusoc'h evit :\nTalvoudusoc'h-talvoudusañ : muioc'h-mui talvoudus\ngalleg : plus précieuse(s) (fr) , plus précieux (fr) (que)\ngalleg : plus utile(s) (fr) (que)\nAdtapet diwar « https://br.wiktionary.org/w/index.php?title=talvoudusoc%27h&oldid=220059 »\nKemmoù diwezhañ degaset d'ar bajenn-mañ d'an 17 Mez 2016, da 19:07.


Logo Shingeki no Kyojin\nShingeki no Kyojin (japaneg: 進撃の巨人, Brezhoneg: Tagadenn an Titan)) zo ur manga japanek skrivet ha treset gant Hajime Isayama. An heuliad a oa bet kroget da embann er gazetenn Shōnen Magazine d'an 9 a viz Gwengolo 2009, 24 levrenn tankōbon a zo bet betek miz Kerzu 2017.\nMab-Den a vev e kêrioù kelc'hiet gant mogerioù ramzel; an difenn efedusañ a-enep an ditaned, doare brizh tud ramzel o tebriñ an dud dizehan hag hep abeg anat. An istor a zo gwelet dre lagad Eren Jäger hag e gamaladed a-vihanik Mikasa Ackerman hag Armin Arlert. An tri a emezel en nerzhioù lu evit talañ ouzh tagadennoù an ditaned war o c'hêr. Mamm Eren a oa bet lonket e-pad un dagadenn ha touet en deus lazhañ an holl Ditaned. Goustadik gant an istor o vont war-raok e tizolo al lenner ar wirionez war an Ditaned.\nChema aozadur tiriad Mab-den\nUr stirad skinwel doare tresadenn-bev japanat a zo bet savet gant Wit Studio hag a zo bet skignet etre miz Ebrel ha Gwengolo 2013 war ar chadenn MBS e Japan. 25 lodenn a oa bet. Un eil koulzad 12 lodenn a zo bet skignet etre miz Ebrel hag Even 2017. Un trede koulzad a vo e 2018.\nUr film live troc'het e div lodenn a zo bet skignet e-pad an hañv 2015. Savet ez eus ebt ivez c'hoarioù video, romantoù doare light novel hag heuliennoù manga a zo bet savet awenet gant an heuliad diazez.\nAdtapet diwar « https://br.wikipedia.org/w/index.php?title=Shingeki_no_Kyojin&oldid=1934354 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/196 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/196\nvans nemet evit daou pe dri dervez. Mad, mont a rejont gouscoude var ar vag paour-ze. ep nadozen-vor, ep gouel, ep stur ; roueou epken o doa evit ren ho bag. An distera sourrat avel, an distera tars a elle ho strinca e gouelet ar mor. Dont a reas avel gre, hag e velent dirazho listri bras broustet, divergnet, bruzunet, hag hi a chome ato var gorre. Credi a ellit an dud keiz a bede calounec Santez Anna. Tremen a rejont daou, tri, pevar dervez, ha ne velent emet ar mor oc’h eonenna. N’o doa mui tam bevans, hag ez eant da vervel gant an naoun. Gouscoude pa na voant ket eat d’ar guelet, ec’h esperent ne vijent ket dilezet gant patronez Breiz-Izel. D’ar pempet dervez, pa gomanse an naoun da gregi enho, e veljont an douar. Edont tost da enez Majork ha da bors-mor Palma. Tud ar gær-ze a deuas a vanden d’ho guelet o touara gant eun hevelep bag, hag oll e velent sclaer n’ho doa gallet chom var an dour gant eur vag evelse, nemet dre eur burzud. Hag evit n’en divije den ebet douet var gementse, ar vagic paour, kerkent ha ma voant eat anezhi, a ieas dioc’htu d’ar gouelet.\nTadou an drugarez eo a zigemeras an dud keiz-ma en ho zi, hag ho lakeas ep dale e stad da vont da drugarecat ho madoberourez. Goudeze e lekejont tenna eus ar mor ar vagig burzudus pehini ne eljont da gaout nemet a damou ; hag e lakejont an tamou-ze en ho ilis evel eun testeni eus a c’hallout hag a vadelez Santez Anna.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/196&oldid=162070 »\nKemmoù diwezhañ degaset d'ar bajenn-mañ d'an 12 Mae 2020, da 18:34.


Jorj Abherve-Gwegen - Wikipedia\nJorj Abherve-Gwegen (Georges Abhervé-Guéguen er marilhoù), bet ganet e Landerne e 1946, zo un skolaer brezhonek, un emsaver sevenadurel breizhat hag ur skrivagner brezhonek. Skrivañ a ra levrioù ha pennadoù brezhonek dindan an anv brezhonek Jorj Abherve-Gwegen (Jorj Gwegen en derou).\nE dibenn ar bloavezhioù 1960 eo bet oberiant er strolladig politikel eus an tu-dehoù, "Bretagne Action-Jeune Bretagne", hag e skrivas en e gelaouenn Jeune Bretagne dindan an anv-pluenn, Éric Le Naour. Goude 1972 n'eus ket bet anv anezhañ mui er metoù politikel rik.\nGoude ma tiskrogas diouzh ar politikerezh e skrivas ul levr diwar-benn stad ar brezhoneg a dapas un tamm berzh e 1975. Mont a reas da skolaer brezhonek e Diwan, e skolioù Lesneven, Tregon ha Kraozon. E-pad ur pennad eo bet sekretour skourr Breizh ar C'hevre Keltiek.\nEn hañv 2006 e reas ur veaj vras da Ekouador (anv roet gantañ), Chile hag Arc'hantina hag ul levr en deus tennet diouti.\nKemer a ra perzh e bodad-lenn levrioù brezhonek Ti ar Vro e Kemper, abaoe bloavezhioù.\nBrezhoneg ha yezhoù bihanaet[kemmañ | kemmañ ar vammenn]\nLiesseurt eo skridoù Jorj Abherve-Gwegen, met gant stad ar yezhoù e pled dreist-holl. E levr kentañ, e galleg, a voe un flemmskrid engouestlet evit ar brezhoneg ha goude en deus skrivet kalz war saviadoù ar yezhoù bihanaet. Esperanteger eo ivez. Skrivet en deus meur a bennad e-barzh Al Liamm hag Aber.\nAn euskareg er skolioù, Al Liamm nn 169, 1975\nDiwan : 100 ger diazez, Al Liamm, nn 246, 247, 248-249, 250, 1988\nRoparz Hemon, imbourc'her yezhoù dic'hortoz, Aber nn 19, 2005\nBrassell war al lennegezh okitanek, Aber nn 44, 2011\nBrest en oberenn Roparz Hemon : un intradur don, Aber, nn 32, 2008\n(Jorj Gwegen), La langue bretonne face à ses oppresseurs, Kemper, Nature et Bretagne, 1975, 312 p.\nA-hed ar Panamericana, Landeda, Aber, 2007, 219 p. (ISBN 978-2-916845-03-6). Adembannet e 2012. Danevell veaj.\nLiorzh ar yezhoù, Aber, 2016 – Teskad pennadoù embannet gant Aber (ISBN 978-2-916845-34-0)\nAdtapet diwar « https://br.wikipedia.org/w/index.php?title=Jorj_Abherve-Gwegen&oldid=1888318 »\nKemmoù diwezhañ degaset d'ar bajenn-mañ d'an 20 Du 2020, da 07:44.


Ar Post, comment rédiger une adresse en breton\ngalleg / français\nSkrivit o chomlec'h\nKêrioù e brezhoneg\nGwir ha lezennoù\nPaotred al lizhiri zo tud a feson\nAotreet omp d'ober gant ar brezhoneg er chomlec'hioù?\nAr Frañs zo unan eus ar broioù nemeto en Europa na anavez ket gwirioù ar yezhoù rannvroel pe minorelaet. Skrivañ e chomlec'h e brezhoneg pe ober gant ar brezhoneg er velestradurezh n'eo ket aotreet. Daoust da se ez eus meur a gannad ha keodedad zo mennet da gas ar brezhoneg war-raok. Perak e vefe tu d'hon amezeien en Europa: Katalaniz, Euskariz, Kembreiz hag all\nd'ober gant o yezh ha ne vefe gwir ebet gant ar Vretoned?\nMont a ra ar brezhoneg war-raok. Peurwiriekaet eo bet "Karta Europa ar yezhoù rannvroel pe minorelaet". Nac'het eo bet gant Kuzul ar Bonreizh diwezhatoc'h a-enep ali ar Prezidant hag ar gouarnamant. Mellad 2 ar bonreizh a zispleg: "ar galleg eo yezh ar Republik". Ouzhpennet e oa bet ar mellad-se e 1992 evit mont a-enep da saoznekaat ar galleg, sañset. E gwirionez e ya a-enep da yezhoù all ar Frañs ivez. Ur youl bolitikel a zo, met enebet e vez outi gant un nebeud jakobined staget start ouzh ar galloud.\nAn dra-se a dalvez n'eus yezh all ebet estreget ar galleg a vez aotreet gant ar velestradurezh. Ar chomlec'hioù a rank bezañ skrivet e galleg neuze. Dalc'het e vez d'ar reolenn-se gant Ar Post, met e gwirionez e vez kaset al lizhiri gant paotred Ar Post ha pa vefe ar chomlec'h en ur yezh all eus ar Frañs (brezhoneg, elzaseg, euskareg, katalaneg, korseg, flandrezeg pe okitaneg).\nTrawalc'h gant ar pilpouzerezh-se! E kêrioù zo e vez anvioù divyezhek d'ar straedoù. Ar pezh a dalv e c'heller skrivañ e chomlec'h en unan eus an div yezh. Nemet ne vez graet kement-se nemet gant un nebeud kêrioù e Breizh.\nDegemer  Krec'h  ">Pajenn a-raok\n© Mikael Bodlore-Penlaez & Jil Penneg  2004  Pep gwir miret strizh  Kemper  Breizh


Pajenn:Morvan - Kenteliou hag istoriou a skuer vad evit ar Vretoned, 1889.djvu/342 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/342\n— Ha penauz ec’h eus gallet tec’het ac’hano.\n— Ar gouarner en deus credet ez oa cassoni etrezoc’h-hu ha me, hag abalamour da ze en deus bet madelez evidhon. Va lezet en deus da vont e leac’h ma carjen gant na dajen ket er meaz a gær. Evelse em eus lavaret kenavezo dezho. Hogen ar zaos n’en deus ket collet ganeme.\n— Penaus ta ?\n— Me’m eus lezet eun all em leac’h.\n— Ha piou ?\n— Paotr ar c’har goat. Ar gouarner o veza gouezet oa bet o sellet dre doul an alc’houez an nosvez m’oac’h tec’het kuit, hag o velet ar gounnar a ioa enhon me dre’n abeg ma voan dilezet ganeoc’h, en deus credet e voa a unan ganeoc’h, hag en doa ho sicouret da nijal euz ar gaoued. Ha setu perag eo laket Ioun en toul da ziskuiza eun nebeut.\n— Eul labous atao eo eleac’h tri ; ar gaoued da viana ne vezo ket goullou tre.\n— Asa, eme Rohert, ha brema, petra raimp ni ?\n— Hirio, eme Ian Bart, ez eus fest epad an deiz. Varc’hoaz avad ez aimp adarre var ar mor. Eun tamig dle on eus destumet e Plimouth hag a zo red deomp da baea d’ar zaoz.\n— An dra-ze zo guir ; eun tamig dispign o deus bet ganeomp.\nEun nebeut derveziou a dremenas gouscoude araog ma teuas an urs dezho da vont var ar mor. Dont a reaz erfin, ha Ian Bart a ioa pourchasset oll he lestrig pa zigouezas var rad Dunkerk daou-ugent lestr brezel etre listri saoz ha listri Holland. En em gilla a rejont en dro d’ar rad ha d’ar pors mor ; ma na alle mui lestrig ebet mont er meaz euz ar pors.\nIan Bart a iea hag a zeue var eun deven a zioc’h\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/342&oldid=162508 »\nKemmoù diwezhañ degaset d'ar bajenn-mañ d'an 18 Mae 2020, da 11:16.


Jean Leperdit - Wikipedia\nJean Leperdit a zo bet maer Roazhon etre 1793 ha 1795 (Bloaz II ha Bloaz IV ar Republik). Brudet eo bet evit e habaskter hag evit bezañ talet ouzh Jean-Baptiste Carrier hag e grizder.\nPoltred Jean Leperdit, gant Jules Jan, e ti-kêr Roazhon.\nGanet eo bet d'ar 5 a viz Mae 1752 e Noal-Pondi. Aet eo da Anaon d'an 3 a viz Eost 1823 e Roazhon. Mestr-kemener e oa. Beziet eo bet e bered an Norzh e Roazhon.\nUn delwenn anezhañ gant Emmanuel Dolivet a gaver plasenn Champ-Jacquet e Roazhon. Diskouezet eo o trailhañ ul listenn a dud da vezañ dibennet bet savet gant Carrier. Teuzet oa bet an delwenn gant an Alamaned, graet eo bet en-dro e 1991 ha staliet e 1994.\nUr ru a zoug e anv e Roazhon hag unan all e Pondi.\nUn daolenn anezhañ bet livet gant Marie-Thérèse de Champ Renaud e 1887 a zo bet prenet gant Meurgêr Roazhon e 2012 evit Mirdi Breizh. Un daolenn all gant Jules Jan a gaver e saloñs bihan Ti-kêr Roazhon.\n500 Bretons à connaître, gant Jean-Loup Avril, embannadurioù L'Ancre de Marine, 1989.\nAdtapet diwar « https://br.wikipedia.org/w/index.php?title=Jean_Leperdit&oldid=1823685 »\nDernière modification le 10 Gen 2019, à 20:44\nKemmoù diwezhañ degaset d'ar bajenn-mañ d'an 10 Gen 2019, da 20:44.


Barthélemy Boganda (4 a viz Ebrel 1910 - 29 a viz Meurzh 1959) a oa ur politikour kreizafrikan.\nBoganda a voe an den kentañ eus Oubangui-Chari hag a c'hellas ober studioù uhel. Mont a reas da veleg e Bangui ma oa ivez rener ur seminar adalek 1938. E 1946 e voe dilennet da gannad e Bodadenn Vroadel Bro-C'hall. Dizemglev a savas etrezañ hag an Iliz betek ma voe skarzhet e 1949 ha berzet outañ gwiskañ ar soutanenn ha prezegenniñ. E miz Even 1950 e timezas gant Michelle Jourdain, ur c'hallez. Addilennet e voe da gannad e 1951, daoust d'ar gwallvrudañ kaset gant e eneberien (misionerien ha trevadennerien), hag e 1956. E 1956 ivez ec'h eas da vaer Bangui.\nStadoù Unanet Afrika Latin e glas\nLabourat a reas evit sevel Stadoù Unanet Afrika Latin hag a vefe hervezañ un tiriad galloudus en Afrika. En aner e klaskas sevenniñ ar raktres-se ha d'an 1 a viz Kerzu 1958 ec'h embannas ar Republik kreizafrikan, un tiriad hag a glote gant an Oubangui-Chari hepken. Evel prezidant ar gouarnamant e lakaas e plas an ensavadurioù ha krouiñ ar banniel ha pozoù ar c'han broadel.\nD'an 29 a viz Meurzh 1959 e varvas en ur gwallzarvoud karr-nij, marteze abalamour d'ur gwalldaol, pac'h ae da Verbérati. Boganda, marvet a-raok dizalc'hiezh e vro, a vez gwelet evel tad krouer ar Republik kreizafrikan.\n↑ Dre ne oa ket a varilh boblañs d'ar c'houlz-se e c'hellfe bezañ bet ganet diwezhatoc'h, marteze e 1912\nAdtapet diwar « https://br.wikipedia.org/w/index.php?title=Barthélemy_Boganda&oldid=1786625 »\nKemmoù diwezhañ degaset d'ar bajenn-mañ d'an 9 Meu 2018, da 12:09.


Da heul an dorioù digor, bet dalc'het e deroù miz C'Hwevrer, setu evit an danvez skolajidi da zont un digarez all da zizoloiñ ar skolaj a-benn ober o soñj. Un 50 a skolidi CM2 a zo en em ginniget dec'h mintin eta. Un darn vras anezho...\nBEC'H D'AN TRI MENT !\nGoude labourat gant daou vent e oa bet lakaet ar c’hec’hveidi da gaout un tañva eus ul labour e tri ment. Pleustret e oa bet da gentañ gant an holl gant an hevelep skouer : ur penn-ti breton, eeun a-walc’h ar sevel anezhañ. Met peadra...\nFIÑV DA SKOLAJ #2\nLaouen omp o kinnig deoc’h eil niverenn Fiñv da skolaj, kazetenn drimiziek skolaj Diwan Jakez Riou. Ur benveg evit lakaat war-wel ar pezh a vez graet gant youlidi ar skolaj ha gant ar vugale. Nous sommes ravis de vous présenter le...\nDEGEMER EUSKARIZ HA SORABED ER SKOLAJ


Republikan - Wikipedia\nUr republikan a zo un den douget d'ar Republik pe d'ar republikelezh.\nHervez ar vro hag ar marevezh istorel e c'hall kemm ster ar ger avat.\nGwechall e oa republikan an den a save a-enep galloud ar roue, da vare Dispac'h Gall 1789 da skouer, ha goude-se a-enep galloud an impalaerien. Gwir eo atav evit izili an Australian Republican Movement pe ar British Republican Movement.\nEn Iwerzhon, bezañ republikan zo bezañ a-enep galloud ar rouantelezh saoz en Iwerzhon ha sevel a-du gant unvanidigezh an enezenn e-barzh Republik Iwerzhon.\nE-kerzh Brezel Diabarzh Spagn e oa republikaned ar re a stourme a-enep ar re a rae anezhe o-unan broadelourien (nacionalistas), hag a veze graet faskourien anezhe gant ar Republikaned.\nEn Italia e oa republikaned ar re a stourme a-enep ar rouanez, a voe distroadet o galloud goude an eil brezel bed.\nE Stadoù Unanet Amerika eo republikaned tud ar Republican Party, ar re a zo ar muiañ en tu dehoù, enebiñ a reont ouzh an demokrated a zo muioc'hik a-gleiz.\nE Bro-C'hall hiziv e c'hall bezañ ivez meur a dra:\nun den ezel eus ar Strollad Republikan (Parti Républicain)\nun den a zifenn diazezoù ar republikelezh a-vremañ. Komzet e vez neuze ivez eus republikanouriezh.\nAdtapet diwar « https://br.wikipedia.org/w/index.php?title=Republikan&oldid=1541170 »\nKemmoù diwezhañ degaset d'ar bajenn-mañ d'an 28 Du 2013, da 20:03.


lart - Wikeriadur\nGwelet ivez : lard\nEus an anv-kadarn « lard ».\nA zo tev, druzoni ennañ.\nAr moh lard a ya triweh rêl al livr en beo. — (Jules Gros, Le trésor du breton parlé Première Partie, 1966, p. 157.)\nEus darn anezho e tenned kasedoù, barrikennoù, pezhioù bras, sac'hadoù bleud ha ludu gris, hag e re all e karged saout lart, deñved, moc'h, sac'hadoù ed ha traoù all. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 11.)\nHennezh zo lart: sell e adgroñj! — (Jules Gros, Le trésor du breton parlé Troisième Partie, 1974, p. 216.)\nlart evel an toaz\nlart evel ur person kanton\nesperanteg : grasa (eo)\ngalleg : gras (fr) , gros (fr)\nAdtapet diwar « https://br.wiktionary.org/w/index.php?title=lart&oldid=316491 »\nKemmoù diwezhañ degaset d'ar bajenn-mañ d'an 19 Mez 2021, da 04:48.


Pajenn:Morvan - Kenteliou hag istoriou a skuer vad evit ar Vretoned, 1889.djvu/317 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/317\nUnan bennag a anavezaz ar goueriadez etouez ar re a heuille ar brinsez, hag ar brud a gementse a ieas dre ar charter evel eul luc’heden ; an eil a lavare d’egile : « N’oc’h eus ket guelet ? Godik vihan zo deut, da veza eun itron vras !\nHogen etre daou brec’h Doue a ioa deut da boeza var ar re gablus. Fant Madeg a ioa coezet goal glanv, hag evit ar vech kenta oa deut ar morc’hed en he ene. Dalc’h mad edo hano Godig en he genou An derzien a ioa ganthi, hag e devoa alter. He c’hlevet a reat o pidi ar vinorez ne roje ket he mallos dezhi abalamour ma e devoa he laket er meaz a di he zad ! Mes ar vinorez a ioa pell ac’hano ha n’he c’hleve ket. Bep en amzer, dre ma teue ar morc’hed da grignat he ene, al lesvam a c’halve Godik gant eur vouez truezus.\nAr ruzig, he map, an hini ma e devoa caset he lesverc’h kuit evit derc’hel he lod dezhan, ar ruzik, skuiz oc’h he c’hlevet, a lavaras dezhi gant eur vouez trenk :\n— Petra dal deoo’h gelver Godik ? Godik zo eun itron vraz, ha ne deui ket ama.\n— Godig eun itron vraz ? petra a leverez, Per ?\nAr ruzik n’en devoue ket a amzer da respont ; dor al lochen a zigoraz, hag an hini a c’hortozet a ioa var an treuzou hag a deuaz en ti. Godik ive e doa clevet ar brud e voa clanv he lesvam, hag a zirede d’he guelet. Fant Madek ne grede ket he daoulagad. Sellet a rea outhi tu ha tu ; caout a rea dezhi e voa eno bizach Godik ; mes ha Godig oa e guirionez ?\n— Ha te a zo aze ? Godik, a lavaras goustadig al lesvam.\n— Ia, va mam, eme ar verc’h iaouank.\n— N’ec’h eus ket a gasoni ouzin, eme ar glanvourez ?\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/317&oldid=162462 »\nKemmoù diwezhañ degaset d'ar bajenn-mañ d'an 17 Mae 2020, da 11:11.


Pelec'h emañ Sulawesi en Indonezia\nSulawesi (anvet Celebes gwechall e yezhoù Europa) zo unan eus enezennoù brasañ Indonezia. Emañ etre Borneo er c'hornôg, an inizi Maluku er reter hag inizi Timor ha Flores er su. An unnekvet enezenn vrasañ eo er bed, gant ur gorread a 174 600 km². Enni ez eus war-dro 15 milion a dud o chom ha rannet eo e c'hwec'h proviñs e-keñver melestradurezh.\nEr c'hreisteiz emañ Makassar (anvet Ujung Pandang gwechall), kêr-benn an enezenn. Ur porzh bras e oa Makassar evit tud an Izelvroioù en amzer ma oa enezeg Indonezia en impalaeriezh trevadennel ar vro-se. Dre ar porzh-se e tremene spisoù an inizi Maluku a-raok bezañ kaset da Europa.\nOuzhpenn an tri c'hard eus annezidi Sulawesi zo muzulmiz. Kristenien zo ivez, e kornioù zo. Bougieg eo ar yezh a vez komzet ar muiañ met meur a yezh all eus ar memes kerentiad zo ivez.\nWar dachenn ar vevoniezh eo pinvidik-kenañ an enez, gant spesadoù plant ha loened eus tolead Aostralazia. Diwar ar 127 spesad bronneged a gaver e Sulawesi ez eus 79 na vezont kavet e lec'h all ebet er bed. Eizh park natur zo bet savet, en arvor dreist-holl.\nAdtapet diwar « https://br.wikipedia.org/w/index.php?title=Sulawesi&oldid=1807702 »\nKemmoù diwezhañ degaset d'ar bajenn-mañ d'an 1 Her 2018, da 19:53.


Jañ-Maï Priol - Wikipedia\nJañ Mai Priol, ganet d'an 19 a viz Eost 1982, zo ur c'haner festoù-noz, anavezet e Treger dreist-holl.\nHervezañ en dije « kanet a-raok komz ». Deskiñ a reas ar c'han-ha-diskan gant Claude Lintanf hag Jañ-Do Robin ar pezh a gasas anezhañ war al leurenn da 9 bloaz. Kejañ a reas gant Brendan Corre, ur gejadenn hag a badas 19 vloaz. Da 10 vloaz e taolas e evezh war ar gavotenn gant Louis-Jacques Suignard. Abaoe ar mare-se e ra tro ar festoù-noz "e Breizh hag e Navarra"! : Gouel an Dañs Fisel, Gouel Kan ar Vartoloded e Pempoull, fest-noz al Log e Plûned, Galésie en Fête, Java dans les bois, ha re all.\nSeniñ a ra meur a venveg : bombard, binioù, bodhrán… en ur genderc'hel da ganañ.\nE 2004 e kejas gant ar Fabulous Trobadors ha les Bombes 2 Bal. Gante e reas un toullad abadennoù eus Roazhon da Doloza. (La Maroquinerie, La Boule noire, Zénith de Toulouse, L'Ubu … ). Kejañ a reas gant Têtes Raides a ginnig dezhañ « prenestroù » ( Festival des Terres Neuvas, Avis de KO social hag ur bedadenn d'ar Bataclan e-pad ur sonadeg "oksitan-breizhat").\nAdtapet diwar « https://br.wikipedia.org/w/index.php?title=Jañ-Maï_Priol&oldid=1806747 »\nKemmoù diwezhañ degaset d'ar bajenn-mañ d'an 25 Gwe 2018, da 11:47.


Pajenn:Dizanv - Ar c’henta Miz Mari, 1868.djvu/226 - Wikimammenn\nPajenn:Dizanv - Ar c’henta Miz Mari, 1868.djvu/226\nHa setu eno ive maro ar Zent, var-n-ed un dra bennac. Evel Mari, o d-euz joa o velet o tostaat an eur da vont da velet Jesus : o c’halon a vez distag ive diouz an douar, ha leun a fizians ; ac e caront kemeret o lans varzu an Ee, evit beza eno gant Jesus. Va Doue, m’am bê maro ar Zent !\nSonjit pegen disevel eo maro ar pec’heur diouz maro ar Verc’hez, ha diouz maro ar Zent. Eus ar joaiou tremened, ne van mui ganto nemet ar c’heuz ac ar remorz. Peb tra a velont o vont diganto ; kerent ha mignonet, danvez ac enoriou, dizale ne vezo mui anezo. Ar barner ac e justis, ar Baradoz serred a ziouto,\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/226&oldid=124621 »


enklask | Soubenn ar geek\nDielloù evit enklask\nRosko 2 – Les Enfants de Marie\nPosted in Levrioù bannoù-treset with tags bugaleaj, enklask, kevredigezh, muntr, relijion, skiant-faltazi, skinwel on Even 24, 2018 by geekezig\nUr souezhadenn a-feson e oa bet levrenn gentañ Rosko, un toullad bloavezhioù zo. Ne gave ket din ec’h echufe an istor un deiz bennak… E miz Genver 2017 eo deuet er gouloù Les Enfants de Marie, eil levrenn Rosko neuze.\nSouezhet on bet gant an tresadennoù da gentañ. Memes treser eo koulskoude met n’o deus ket plijet din kement (marteze eo cheñchet ma sell kentoc’h eget gwashaet stil an arzour?) pe neuze e oa startoc’h din “gouzañv” an tresadennoù gant un istor a gaven dipitus…\nUn doare klozadur a zo da afer Per Svenson, gant tudennoù nevez a zispleg perak eo troet sot. N’eo ket a live gant ar pezh a oa el levrenn gentañ evidon-me.\nUn istor all a zo da c’houde, 2 vloaz warlerc’h. En ur stad truezus emañ Rosko hag eñ ivez a glask mont betek penn ur raktres diboell. E keit se emañ manifestadegoù feuls o tarzhañ. E stad fall emañ Rosko e fin al levrenn. Gwelet e vo.\nN’eo ket aet ken don an traoù amañ. N’eus bet netra nevez tro-dro d’ar skinwel ha dipitus ‘m eus kavet klozadur Per Svenson. Fentus eo ar fin tout avat. Gallout a rafe echuiñ amañ. N’ouzon ket ma vo un trede levrenn. N’ouzon ket ma fello din gouzout ha lenn e gwirionez… Istor gant Zidrou, tresadennoù gant Kispredilov. Embannet gant Delcourt d’ar 25 a viz Genver 2017.


John Dyfnallt Owen - Wikipedia\nDyfnallt, pe John Dyfnallt Owen e wir anv, a oa ur beleg hag ur barzh kembraek. Ganet e oa bet e Llan-giwg e 1873 ha marvet e oa e klañvdi Casnewydd (Mynwy) d'an 28 a viz Kerzu 1956, en e 83 bloaz.\nMengleuzier oa bet en e yaouankiz, hogen, o vezañ graet e studi gant skoazell e vignoned, e teuas da vezañ beleg protestant. E-pad meur a vloaz e voe e penn ar gelaouenn sizhuniek Y Tyst. Brudet e oa evel barzh ha broadelour. E bloavezhioù diwezhañ e vuhez e oa bet anvet da Arc'hdrouiz Kembre.\nDyfnallt a oa, hep mar ebet, brasañ mignon Breizh e Keltia tramor. A-raok an Eil Brezel-bed e teuas da Vreizh meur a wech da dremen pennadoù-amzer gant e geneil an Aotrou Yann-Vari Perrot. Ar Vretoned a yae da Gembre a veze degemeret gantañ atav gant madelezh.\nPa darzhas ar brezel, troc'het an darempred etre Breizh ha Kembre, Dyfnallt ne baouezas ket da soñjal en hor bro. Neuze, goude aloubadeg Kornôg Europa gant ar Saozon hag an Amerikaned e 1944, e klevas ar c'heloù spontus : e vignon an Aotrou Perrot muntret, broadelourien Vreizh lazhet ha karc'hariet. Klañv-bras e oa d'an ampoent. Daoust da se e kavas nerzh a-walc'h da aozañ ur groaziadeg dre Gembre evit harpañ ar Vretoned heskinet. Ar groaziadeg-se a reas kalz evit gwellaat planedenn an dud toullbac'het.\nDyfnallt a oa ezel eus ar C'hendalc'h Keltiek. Unan eus ar rummad Kembreiz e oa a labouras kement evit an etrekeltelezh.\nMin yr hwyr (1934)\nO ben tir Llydaw. Gwasg Aberystwyth, 1937. Danevell ur veaj da Vreizh\nY greal a cherddi eraill (1946)\nRhamant a rhyddid (1952)\nAr y tŵr (1953)\nAdtapet diwar « https://br.wikipedia.org/w/index.php?title=John_Dyfnallt_Owen&oldid=1506765 »\nKemmoù diwezhañ degaset d'ar bajenn-mañ d'an 13 Mae 2013, da 00:11.


Manifestadeg e Naoned d’an 29 a viz Gwengolo\nADUNVANIÑ : BETEK AN TREC’H ! Deomp-ni d’en em aozañ evit kas an adunvanidigezh da benn, den na raio en hor plas. War bep tachenn ez eus da c’hounit evit hor yezh: deskadurezh, panellerezh, mediaoù, statud ar brezhoneg. Ar gwir hon eus da zivizout ha d’ober gant ar yezh e fell deomp. Deomp-ni neuze da […]\nE Breizh emañ al Liger-Atlantel met difennet e vez ar brezhoneg atav ! Gant stourm ar Vreton·ez·ed eo e vez adperc’hennet hon yezh hag ez eus bet gounezet panelloù hent divyezhek e kumunioù ha departamantoù Penn-ar-Bed, Aodoù an Arvor hag ar Mor-Bihan. Un diviz a zo bet kemeret gant ar Stad da heul meur […]\nStaj disentiñ : Penaos stourm evit ar Brezhoneg ? D’ar 1añ a viz Gwengolo\nNac’het d’al liseidi ha d’ar skolajidi tremen o arnodennoù e brezhoneg, ñ difennet, brezhoneg kazi ezvezant er skolioù-meur, politikerezh kreñv ebet evit hon yezh… Trawalc’h ! Ha fellout a ra deoc’h stourm evit hor yezh ? Kinnig a ra strollad Ai’ta ! binvioù pleustrek evit an holl re o deus c’hoant d’ober traoù vit ar […]\nTremenet eo bet an arnodenn matematik e brezhoneg ar mintin-mañ gant liseidi zo eus Lise Diwan Karaez. Kengred omp ganto. Reizh eo o intrudu rak ez a a-enep an droukzifoc’hioù a vez gouzañvet gant ar geodedourien a ra gant ar brezhoneg er skol hag er vuhez pemdeziek. Ur gwir eo ouzhpenn-se. Enskrivet eo e mellad […]


Sadorn (deiz) - Wikipedia\nAr Sadorn eo an deiz etre ar Gwener hag ar Sul. Hervez ar reizhiad a laka ar sizhun da gregiñ gant al Lun, ha homañ eo ar reizhiad erbedet gant ISO 8601, ez eo eta ar c'hwec'hvet deiz eus ar sizhun. Gant ar reizhiad a laka ar sizhun da gregiñ gant ar Sul, hengounel e meur a vro eus kornaoueg Europa, hag a-orin yuzev-kristen, ez eo ar seizhvet deiz, hag an hini diwezhañ eta. Dont a ra an anv eus hini an doue roman Sadorn, Saturnus e latin.\n2 Gant ar Yuzevien\nE Breizh e veze heuliet ar boaz da lakaat ar sizhun da gregiñ gant ar Sul, setu perak, hervez an dro-lavar, bezañ ganet d'ar Sadorn da noz n'eo ket bezañ gwall fin: abalamour ma veze graet gwelloc'h ar vugale ganet e penn kentañ ar sizhun.\nBezañ ganet d'ar Sadorn da noz (goude ar c'hrampouezh)\nGant ar Yuzevien[kemmañ | kemmañ ar vammenn]\nGant ar Yuzevien eo deiz ar Sabad, deiz diwezhañ ar sizhun, deiz an diskuizh, diwar skouer Doue a ziskuizhas d'ar seizhvet deiz war-lerc'h krouiñ ar bed .\nDeiz kentañ an dibenn-sizhun eo.\nSellit ouzh ar ger Sadorn er\nAdtapet diwar « https://br.wikipedia.org/w/index.php?title=Sadorn_(deiz)&oldid=1469947 »\nKemmoù diwezhañ degaset d'ar bajenn-mañ d'an 4 Ebr 2013, da 18:07.


Emgann Naulila - Wikipedia\nPlakenn alamanek e koun Emgann Naulila.\nTrevadennoù alaman en Afrika e 1913.\nEmgann Naulila a c'hoarvezas d'an 18 a viz Kerzu 1914, en Angola, an trevadenn da Bortugal, e-pad ar Brezel-bed kentañ (1914-1918).\nKrog e oa ar brezel en Europa e miz Eost 1914, met c'hoarvezout a reas ivez en Afrika. En trevadennoù saoz, Suafrika, Rodezia (Zimbabwe hiriv) ha Bechuanaland (Botswana hiriv), e voe savet armeoù a-enep trevadenn Mervent Afrika alaman (Namibia bremañ), ma ne oa nemet ur 5 000 soudard bennak dirak ouzhpenn 60 000 a enebourien armet. Daoust da se e konte an Alamaned war emasvadeg boered Suafrika a-enep ar Saozon, ha neptuegezh Portugaliz Angola.\nEn norzh d'an drevadenn alaman-se edo Angola, unan eus trevadennoù Portugal. Eno e oa sioul an traoù da gentañ, rak neptu e oa Portugal e deroù ar brezel.\nNe oa c'hoant d'an Alamaned da glask tabut ouzh Portugal met buan e troas fall an traoù. Adalek ar 25 a viz Eost 1914 e voe kaset soudarded alaman eus Reter Afrika (Tanzania hiriv) da dagañ post-harzoù Maziua e Mozambik, trevadenn vras all Portugal, ma voe lazhet an ofiser e karg ha devet an tier-plouz tro-dro.\nSoudarded portugalat o vont da lestrañ da vrezeliñ da Angola.\nAdtapet diwar « https://br.wikipedia.org/w/index.php?title=Emgann_Naulila&oldid=1913580 »\nKemmoù diwezhañ degaset d'ar bajenn-mañ d'an 20 Her 2021, da 12:23.


30 vloaz Erasmus (2)\n30 vloaz zo e voe roet lañs d’ar programm Erasmus. Goude testeni Aleksandr ar Gall, setu testenioù all, bet kaset gant Bretoned yaouank aet pell eus o bro. Kevin Roudaut : A-drugarez d’ar programm Erasmus em eus bet ar chañs da vont da studiañ e-pad daou...\n30 vloaz Erasmus (1)\nEvit merkañ an taol, e roomp ar gaoz d’ar re o deus bevet seurt avañtur. Setu an hini kentañ bet o repont, Aleksandr Ar Gall… Ya ! : Peseurt studioù ho peus graet, pegoulz ha pelec’h e oac’h aet ? Aleksandr Ar Gall : Skiantoù politikel...\nParadoksoù ha perzioù-mat ar bed-mañ, tabutet ganeomp ken alies : evit priz ul levr pe zaou e saloñs Karaez, on deuet a-benn da vont gant ar c’harr-nij. Evit 25 €, ‘m eus sevenet ma huñvre kozh, mont da b/Prag. Ha kement-mañ hep kaout ezhomm da lakaat a-gostez 2 wenneg...\nE 1994 e kroge ar valeerien gant o c’hentañ kerzhadeg. Warlene e echue an troc’had-hent e Kemper bet kroget e Gwened. Dilun vintin eo adkroget ar valeadeg e Kemper evit mont dre an hentoù bihan war-zu Kastell-Paol. Goude un oferenn e iliz-veur Kemper, ur gest diouzh ar c’hoant e...\nKenavo Europa, treuzet vez digudenn an harzoù etre Gres ha Turkia ! Dibaoe Athens omp 4 mignon o troadikellat war hent Konstantinopolis, anvet ivez Bizañs gwechall, pe zoken Istanbul ! 10 kilometr a-raok an harzoù e vez gwelet diouzh a-bell ur banniel bras-meurbet “Degemer mat e...\nE Goulimine, e foar an...\nDa 200 km bennak eus Agadir, war-zu ar c’hreisteiz davet Sahara ar c’hornôg, emañ Goulimine. Evit mont di n’eus nemet un hent bras savet gant ar C’hallaoued da vare an trevadenniñ, warnañ nemet kirri-samm o tont eus Maoritania pe c’hoazh eus ar Senegal. Abred e loc’homp eus...\nMarrakech, kêr ar burzhudoù\nMeur a wech on bet e Maroko, ur vro blijus gant tud degemerus, atav prest da rentañ servij. Met ne oan ket bet c’hoazh betek Marrakech, ken brudet m’eo bet kêrbenn Maroko da vare ar Grennamzer. E miz Meurzh diwezhañ em eus kemeret un c’harr-boutin evit mont di, o loc’hañ...\nGoude 6 miz omp erruet e Bro-C’hres evit chom eno amzer ma tremenfe ar goañv, a-raok kenderc’hel an hent war-zu ar Reter, hag Azia ! C’hoant bras hon doa tremen un hir amzer e Bro-C’hres, dreist-holl evit labourat a-youl-vat e tiez-feurm, ha dizoleiñ aergelc’h ar...\n– Alo ? – Ya… Mont kuit ‘benn ar sadorn kentañ evit lestrañ war an “Ile de Batz” a ‘z afe deoc’h ? – Mat eo, pelec’h ‘vo ar vag ha da belec’h ez aio ? – Dubai, Singapour hag Aostralia… – Dispar ! Goude daou viz war ar...


Luc'hskeudenn gant Félix Nadar, war-dro 1878\nAnv gwirion : Henriette-Rosine Bernhardt\nGanedigezh : 22 a viz Gwengolo 1844\nMarv : 26 a viz Meurzh 1923\nPennañ : aktourez\nResped : 1862 - 1922\nSarah Bernhardt e 1880\nLuc'hsk. Napoleon Sarony\nSarah Bernhardt, pe Henriette-Rosine Bernhardt hervez hec'h anv orin, ganet d'an 22 a viz Here 1844 e Pariz, ha marvet eno d'ar 26 a viz Meurzh 1923, a oa ur gomedianez c'hall. Izelvroadez e oa he mamm, Judith-Julie Bernardt (1821-1876). Dianav eo he zad, ha marteze ne oa ket gall kennebeut.\nHe mamm, c'hoant ganti da vezañ ur gourtizanez a-bouez eus an Eil Impalaeriezh c'hall, a gasas anezhi diwar he zro evit bezañ dieupoc'h. Kaset e voe neuze Sarah Bernhardt da Gemperle pa oa bugelig. Chom a reas pemp bloaz er vro hag ar brezhoneg e voe he yezh kentañ.\nE 1853, d'an oad a nav bloaz, e voe kaset d'ur gouent e Versailhez, ma teskas galleg.\nE 1858, d'an oad a 14 vloaz, e voe en ur skol c'hoariva, hag e 1862 e krogas gant ar vicher ; a-drugarez da berzhioù e Phèdre ha da La Dame aux Camélias e teuas buan da vezañ brudet. Daoust ma ne rae nemet gant ar galleg e oa brudet en darn vrasañ eus Europa hag e Stadoù-Unanet Amerika. Abalamour d'he doare-bevañ gwallskouerius e voe kalz tabut avat.\nE 1905 e c'hloazas he gar ha ret e voe he dic'hariñ. Daoust d'ar gwallzarvoud-se ne baouezas ket da c'hoari, met ret e veze da skoazellerien he dougen betek al leur-c'hoari peogwir ne c'helle ket bale ken. E 1922 e voe an dro diwezhañ d'he gwelet war ul leurenn. Marvet eo e 1923 e Pariz, diwar ur c'hleñved en he lounezhi.\n3 Liammoù diavaz\n1900 : Le Duel d'Hamlet gant Clément Maurice\n1908 : La Tosca gant André Calmettes\n1910 : Hamlet gant André Calmettes\n1912 : La Dame aux Camélias gant André Calmettes ha Henri Pouctal ; perzh : Camille\n1912 : Adrienne Lecouvreur gant Louis Mercanton ha Henri Desfontaines\n1912 : La Reine Élisabeth gant Louis Mercanton, Henri Desfontaines ha Gaston Roudès\n1912 : Sarah Bernhardt à Belle-Isle - diellfilm ; perzh : Sarah Bernhardt hec'h-unan\n1915 : Mères Françaises gant Louis Mercanton ha René Hervil; perzh : unan eus klañvdiourezed ar Groaz-Ruz\n1915 : Ceux de chez nous gant Sacha Guitry ; buhezfilm\n1916 : Jeanne Doré gant René Hervil ha Louis Mercanton\n1919 : It happened in Paris gant David Hartford ; ganti eo savet an istor\n1923 : La Voyante gant Léon Abrams ha Louis Mercanton (diechu)\nLiammoù diavaz[kemmañ | kemmañ ar vammenn]\n↑ Hélène Tierchant, Sarah Bernhardt : Madame Quand même, éd. SW-Télémaque, coll. « Grands docs », 2009 (ISBN 978-2-7533-0092-7)\nAdtapet diwar « https://br.wikipedia.org/w/index.php?title=Sarah_Bernhardt&oldid=1989089 »\nAktourezed an XIXvet kantved\nKemmoù diwezhañ degaset d'ar bajenn-mañ d'an 27 Ebr 2022, da 16:15.


(Adkaset eus Domitian)\nDelwenn Domitianus e Mirdi al Louvre, Pariz\nTitus Flavius Domitianus, anvet ivez Domitian, a oa impalaer roman eus 81 da 96. Ganet e oa e Roma e 51 ha marvet eno e 96. Eil mab Vespasian e oa, breur da Ditus, hag impalaer e voe war o lerc'h. Lazhet e voe gant unan eus e frankidi.\nKlask a reas Domitian kreñvaat galloud diharz an impalaerien roman dre lakaat dindan gazel-ge an noblañsoù ne felle ket dezho plegañ hag a save iriennoù a bep seurt. Heskinañ a reas Domitian pep hini eus e enebourien, lenneien, istorourien (Epiktet, Dio ar C'hrusostomos) hag ar gristenien. Ar re gentañ a voe forbannet ha lod eus ar gristenien a voe kondaonet d'ar marv (heskinadur Domitian).\n(79 - 81) Domitianus\n(81 - 96) War e lerc'h :\nAdtapet diwar « https://br.wikipedia.org/w/index.php?title=Domitianus&oldid=1871597 »


Pedenn evit Breizh hag an tiegezhioù, Kan Iliz\nAccueil Prières en breton / Pediñ e brezhoneg Pedenn evit Breizh hag an tiegezhioù\nLe 15 août 2012, Monseigneur André Vingt-Trois, archevêque de Paris, a proposé de prier pour la famille et pour la France. Ar Gedour propose donc que les Bretons, qui sont évidemment concernés par les sujets évoqués dans cette prière, puissent aussi prier avec la variation bretonne de la prière proposée. Elle est toujours d’actualité. Vous pouvez la diffuser autour de vous sans compter, en citant simplement la source : “AR GEDOUR / Emglev An Tiegezhioù”. Trugarez deoc’h !\nHiziv evit gouel an Itron Varia, pedomp ar Werc’hez evit hor bro Vreizh.\n1- Er mare-mañ, gant an enkadenn armerzhel eo diaes-mat ar vuhez evit kalz a dud o deus aon evit ar bloavezhioù da zont.\n2- Pedomp evit an dud dilennet, ma raint war-dro ar pobloù gant furnez ha karantez, ha goulennomp evidomp digant Doue nerzh da vont aesoc’h da skoazellañ hon nesañ.\n3 – Pedomp evit an tiegezhioù ma kavint digerse digant ar gevredigezh ar skoazell a c’hortozont. A-hed e vuhez, ra gavo pep hini souten, fealded, ha tenerded, dreist holl er mareoù diaes. Evit promesa ar priedoù a zo ur sin a fealded hag a garantez, ma vo gwarezet gant al lezennoù.\n4 – Evit ar re-yaouank: Ma heuilhint hent ur wir furnez ha joa, gant sikour ha nerzh karantez o c’herent.\nAotrou Doue Tad Santel, fiziout a reomp ennoc’h amzer da zont hor bro, dre hanterouriezh ar Werc’hez Vari hag hini Santez Anna, he mamm hag hor patromez, roit deomp kalon da sklerijennañ hon hent evit ur vuhez karget a garantez a drugarez da tiegezhioù sonn ha feal. Dre Jezuz-Krist, ho Mab hag hor Salver.\nItron Varia Vreizh,\nItron-Varia… (‘r Folgoad, Rumengol, Gernaskledenn, Gelven, Wir-Sikour, Gerien…) /pedit evidomp\nSantez Anna, /pedit evidomp,\nHol sent ha santezed Breizh, /pedit evidomp,\nDoue hollc’halloudek d’hor bennigañ ha d’hon diwall, an Tad, hag ar Mab, hag ar Spered Santel,\n(Trugarez vraz da Gwenegan ha Gwendolenn evit an troidigezh, ha da Emglev an Tiegezhioù).


DELLA™ Truck transport from Irkutsk to Voronezh (find backway trucks for freight transportation Irkutsk - Voronezh)\n12.07–12.09 Available and backway transport. Truck transport Irkutsk Oblast — Voronezh Oblast\nIrkutsk (RU) — Voronezh region. (RU) tilt 22 t 90 m³\nIrkutsk (RU) — Voronezh region. (RU) tilt 20 t 82 m³\nAngarsk (RU) — Voronezh region. (RU) tilt 20 t 82 m³\nAngarsk (RU) — Voronezh region. (RU) tilt 22 t 90 m³\nBratsk (RU) — Voronezh region. (RU) tilt 20 t 90 m³\nTrucks for truck transport Irkutsk obl. — Voronezh obl., nearby regions:


Pajenn:Riou - Gorsedd-digor.djvu/55 - Wikimammenn\nPajenn:Riou - Gorsedd-digor.djvu/55\nakademiou. Mes kaout a ra deomp e c‘hellomp, an taol-man, ober eun akrok d’ur reglamant evit ar vad a vezo bet great hag ar zervich rentet deomp. Re lent eo evit goulenn, ha koulskoude e vefe enorus konta anezan en hor renkou.\nLavaret em eus d‘eoc’h e vijen bet berr. Kerkoulz eo din echui p’eo gwir ne ran c’hoaz nemet komans. N‘oun ket evit displega dre ar munut ar pez em eus c`hoant, pe e vefe neseser d‘eoc’h chom aze da zigori ho kinou dirazoun, betek kuzet an heol ha savet al loar. Mes, evit echui, anzavomp hardi ha yudomp ar wirionez da fas ar bed : An distruj a rafont ne vezo ket distruj bras ma vez kavet tud a volontez vat da ampech anezo ober droug. Ni tout, memprou ar Gorsedd, ni a raio batu d’ezo, noz ha deiz, hep koll halan na kouraj ; ha ma en em unis ganeomp pobl vat Breiz-Izel, ez omp sur da reusisa. An Union a ra an Nerz. Konfians hon deus rak, evel ma lavar ar janson :\nAdtapet diwar « https://br.wikisource.org/w/index.php?title=Pajenn:Riou_-_Gorsedd-digor.djvu/55&oldid=143207 »


Atelier gravure / atalier engraviñ - Collège HENRI WALLON\nPour les bilingues / Evit ar re ziyezhek\nAr Yaou 12/012 e oa daet Jean-Marie FLAGEUL er skolaj. An 3vet, ar 4vet, ar 5vet hag ar 6vet brezhoneg o deus labouret getoñ. Displeget en deus penaos ‘vez graet un empoltred engravet : ret eo, da gentañ tout, prederiañ a-ziàrnomp. Soñjet hon er gerioù a servij d’hon deskriviñ. Goude-se hon eus graet ur brouilhoñs ha treset hon eus hon dremm, meur a wezh alies, eraok dibab un dresadenn. Ret e oa tresiñ hor dremm get santimantoù pe traoù a gont evidomp.\no tresiñ un empoltred\nAr Gwener 20/12 hon eus adkroget al labour get Jean-Marie. Neuze hon eus lakaet ur follenn plastik war an dresadenn hor boa choazet ha skotchet hon eus anezhi war an dresadenn. Goude se hon eus engravet war ur follenn plastik get ur beg sec’h é heuliiñ linennoù an dresadenn. Lemel a raemp ar plastik en ur ober fozelligoù get ar beg-sec’h.Evit teñvalaat an dresadenn e oa ret ober meur a linenn e meur a du.\nGoude-se e oa arru ar prantad moulliñ : Ret e oa lakaat ankr war ar follenn blastik.\nLakaat ankr eraok lakaat er gwask\nRet e oa ivez lakaat ur follenn baper e-barzh an dour hag àrlerc’h sec’hiñ ar follenn. Ur wezh ma oa graet e oa ret lakaat ar follenn blastik war ar follenn wenn a oa bet plaset war ar gwask. Neuze e troemp an dornikell hag ar follenn wenn a zae er maez ag ar mekanik get an dresadenn moullet àrnezhi. Ne chome nemet da lakaat an engravadur da sec’hiñ hag achuet oa !\nNa brav eo ar c’hlasad !


Politikerezh an diskelaouiñ en Ukraina - L'avenir de la Bretagne\nAccueil ► Archives ► Archives 2015 ► N°515 ► Politikerezh an diskelaouiñ en Ukraina\ngant Fañch Kerrain\nAr wech diwezhañ em boa gouestlet ur pennad d’an diskelaouiñ e Breizh. Gouzout a rit moarvat penaos ar meizad-se a zo bet danzeet da vare an Unvaniezh Soviedel ha lakaet da dalvezout en un doare efedus gant frammoù ar polis politikel. Daoust ma n’en em gaver ket ken en « Oadvezh Aour » renad Staline, anat eo ez eus kalz a hirnez d’ar prantad klodus-se e spered ar re a zo bremañ o ren, ha n’eo ket hep rezon ma implijont hiziv an deiz ar ger« Novorossia », eleze ar Rusia nevez, evit komz eus an tachennadoù douar aloubet ganto abaoe m’o deus gallet lakaat o c’hrabanoù war G/Krime. Un impalaerezh nevez eo a fell dezho adsevel, ha setu perak ec’h arveront adarre kalvezderioù an diskelouiñ. Graomp eta un taol-sell buan ha buan war ar c’halvezderioù-se bet goveliet gant o zadoù-kozh hag implijet ken mat gant ar Riez santel a anavezomp.\nKalvezderioù an diskelaouiñ en Ukraina\nArguzenn gentañ : Kornogiz a zo drek ar cholori a c’hoarvez eno.\nAdalek m’en deus ²hastet buan ar Prezidant Ianoukovitch sachañ e skasoù gantañ ha mont da Rusia da guzhat, hag eñ rediet gant ar vanifesterion da dec’hel kuit ar buanañ ar gwellañ, diouzhtu goude en deus tamallet ar Stad rusiat d’an Amerikaned hag da Gornogiz bezañ pennkaoz d’ar reuz bras-se. E derou miz C’hwevrer diwezhañ , en doa rebechet unan eus kuzulierion Poutin d’an Amerikaned bezañ finañset, armet, ha zoken embreget an « dispac’herion ukrainat » e diabarzh kannati ar Stadoù-Unanet !\nRet eo anzav avat, ez eus ur gudenn gant Ukraina abaoe m’he deus gounezet an dieubidigezh. Evel m’hon eus bet tu da lenn war ar c’hazetennoù, ledan eo an touflez ideologel etre kevrenn gornôg ar vro ha kevrenn ar Reter. Bewech ma’z eus bet mouezhiadegoù, ez eus bet merzhet an dra-se. Al lodenn eus ar vro en em gav e Reter ar vro a zo, en abeg d’hec’h istor, tost ouzh Rusia, tra ma’z eo dedennet al lodenn all gant Europa. Rak-se, ur wech diskaret Ianoukovitch, ez eo en em gavet gwall nec’het Poutin, aon gantañ da goll e levezon war ar vro-se, bet a-viskoazh dindan gazel-ge gant Rusia. Ret e oa dezhañ koustet a gousto mirout e veli war ar c’hevredad-se, dreist-holl pa zisklêrie pennoù-bras Unvaniezh Europa bezañ mennet da vountañ en o frammadur ar vro nevez-digabestret. Setu eta an arvez kentañ eus an diskelaouiñ arveret gant paotred ar C’hremlin :\nober d’o c’henvroiz krediñ ez eo an Amerikaned hag o c’henseurted europat a gement o deus itriket ar gwalleur a zo kouezhet warno, pa’z eo c’hoarvezet taol-strap Maïdan\nla suite à lire dans la version papier


Binnenhafen, unan eus porzhioù Wilhelmshaven\nKartenn a ziskouez pelec'h emañ Wilelmshaven\nWilhelmshaven zo ur gêr dizalc'h (kreisfreie Stadt) eus Saks-Izel en Alamagn. E 2010 e oa annezet gant 81 000 a dud.\nGwechall e oa ar c'hornad-se e Stad Oldenburg. Etre 1853 ha 1937 e oa e Prusia (Rouantelezh Prusia ha Stad dieub Prusia goude). E-kreiz an XIXvet kantved e felle da vorlu Prusia sevel ur porzh brezel war aod Mor an Hanternoz : prenañ a reas douaroù, digant Oldenburg, war ribl ar bae anvet Jadebusen, e 1853, hag e 1869 e voe echuet al labourioù da sevel ar porzh nevez. Anvet e voe diwar ar roue prusian Gwilherm Iañ.\nEr chanterioù sevel-listri e voe graet e-leizh a listri brezel. E-pad an Eil Brezel-bed e oa Wilhelmshaven unan eus porzhioù al listri-spluj alaman. E dibenn ar brezel e oa bet distrujet 60% eus kêr.\nHiziv ez eo Wilhelmshaven unan eus porzhioù pouezus Alamagn, rak lec'hiet-mat eo, war ribl ur bae don an dour ennañ hag a c'hall reiñ bod da listri bras. Ur porzh brezel eo c'hoazh, hag ur porzh kenwerzh ivez, dreist-holl evit enporzhiañ tireoul ha gaz.\nAdtapet diwar « https://br.wikipedia.org/w/index.php?title=Wilhelmshaven&oldid=1480275 »


Tro Bro-C'hall war varc'h-houarn 2008 - Wikipedia\nTro Bro-C'hall war varc'h-houarn 2008\nHentad an dro\nTro Bro-C'hall war varc'h-houarn a voe gounezet gant ar reder spagnol Carlos Sastre e 2008, renket da eil ar reder aostralian Cadel Evans ha da 3de ar reder aostrian Bernhard Kohl (hemañ ziwezhañ bezañ direnket war-lerc'h ur c'hontroll enepdoperezh pozitivel e miz here 2008 : roet e oa e blas da Zenis Menchov (Rusia)).\nKrez ar gwellañ kraper a oa aet gant Carlos Sastre ivez, goude direnkadur Bernhard Kohl.\nKrez ar gwellañ reder yaouank a oa aet gant Andy Schleck (Luksembourg) ha Krez ar renkadur dre boentoù gant Óscar Freire (Spagn).\nAet e oa ar Renkadur a skipailh gant CSC-Saxo Bank (Danmark), Bjarne Riis hec'h alier meur.\nAdtapet diwar « https://br.wikipedia.org/w/index.php?title=Tro_Bro-C%27hall_war_varc%27h-houarn_2008&oldid=1478551 »\nKemmoù diwezhañ degaset d'ar bajenn-mañ d'an 4 Ebr 2013, da 21:32.


Pajenn:Marigo - Buez ar Saent.djvu/170 - Wikimammenn\nPajenn:Marigo - Buez ar Saent.djvu/170\nadori an Doueou. Ar Santes o veza e reüset gant ur gouraich dreist e sex, a voue condaounet da veza dibennet. He Verzerinti a erruas e tro pevarzec vloaz ha cant goude Donediguez hor Salver.\nDoue a zeu da brepari d’ar bec’herien certen rancontrou eürus, certen moyenou a gonversion pere a so bepret moyenou sur a silvidiguez d’ar re a fell dezo profita anezo ; mæs peguer maleürus eo ar re a zeu d’o renta inutil evit-o ! Pep disprigeanç, pep indifferanç, en occasionou saluter-ze a so ur sin a obstination er pec’het ; hac an nep a zeu da abusi eus ar graçou-ze, a so en un danger bras da vervel en e bec’het. Eudoç pec’heres a glev ul lectur devot ; al lectur-ze e touichas, chezlaou a eureu er memes amser ar vouez eus ar c’hraç pehini a barlante out-y e goëlet he c’halon, hac e teuas d’en em gonvertissa. E pelec’h e ve bremâ Eudoç mar e devise græt neuse ar scouarn vouzar ? ma n’e devise quet profitet eus an occasion eürus-se?\nPeguement a bec’herien o deus manquet o silvidiguez, pehini a zepande eus ar profit a dlient beza græt eus ul lectur devot dre behini Doue en devoa o zouichet, eus ur Sarmon o devoa clevet, eus un avis mad roet dezo, eus un accidant trist o devoa guelet, eus un inspiration santel o devoa bet ; ne d’ê quet falvezet dezo profita eus ar moument eürus-se, bouzar int bet ous ar C’hraç ; pebes maler evit-o, sioaz ! ha peguer cruel e vezo o c’heuz en ifern da veza en em galedet a enep ar C’hraç en occasionou eürus-se !\nAn Autrou Doue en deus marteze staguet silvidiguez meur a zen ous al lectur a raïnt eus ar Reflexion-mâ ; pebes maler, mar e rentont inutil evit-o.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/170&oldid=134269 »


Vers la forêt de nuages\nAn eur eo da vont. Dek vloaz eo bet Aya e-maez he bro ha hiziv e kemer ar c'harr-nij evit mont da Aod-an-Olifant, he bro c'hinidik. C'hoant he deus da vont war bez he zad, briata he familh afrikan ha diskouez dezho Tim, he mab seizh vloaz. Daoust da (...)\nAn embregerezh familh-mañ a zo staliet e porzh an Oriant abaoe tost da gant vloaz, graet e vez ruilhennoù, ruilhennoù divent. Ar vicherourien a gomz eus o labour en ul lec'h tomm ha touforek, paeet fall, eus (...)\nUn dek bennak a dud a vez o labourat en ur fornerez en Afghanistan. Daouzek eurvezh bemdez e reont, pep hini war e stern, an hevelep jestroù anez teurel pled ken. E-kreiz todion an ardivinkoù emañ ar c’hamera o vont da vroudañ o c’huriusted (...)\nLes hommes debout\nTammoù buhez - gwirion pe ijinet - tri den bet o chom hag o labourat en ur c’harter micherourien e Lyon.\nIstor marzhus an treuzkas-gwad.\nQui contrôle la mer ?\n530 000 lestr a vez o vont hag o tont war hentoù-mor koñvers an hollved. Met daoust ha piv a vaesa ar c’hoñvers hollvedel-se ?\nPaotred al Loc'h\nIstor daou baotr a gar an eil egile abaoe 25 vloaz hag a zo o paouez dimeziñ.\nHaiku, en un tenn-alan ar bed\nBam an haiku, ha bamusoc’h c’hoazh e brezhoneg !\nBet eo Brendan, Gerald ha Tom volonteers en IRA. Fin zo bremañ gant ar stourm armet evite hag evit holl republikaned Iwerzhon.\nJuliette Jourdan / Idit Bloch\nTestenioù an Dziganed diwezhañ chomet bev da heul o heskinererezh gant an nazied ; diellskeudennoù diembann ar pep brasañ anezhe. Degas a ra ar film-mañ pennoberourien al lazhadeg veur war-wel, e kement lec’h zo bet, ha dielfennañ a ra an (...)\nSi tu t'imagines Sarajevo\nGuillaume Lavit d'Hautefort\nPemzek vloaz goude dibenn ar seziz e talc’h Sarayevo, e kreiz Europa, da vont war-raok kamm-digamm etre daou brantad, etre daou rummad. N’eo ket aet kleizennoù ar brezel diwar-wel evit c’hoazh, etre an araokadur hag an eñvor, etre an dazont (...)\nPenaos emañ an traoù gant tud Sarayevo, bremañ m’eo troet holl gameraioù ar bed war-zu tud ha lec’hioù all ?


sakr - Wikeriadur\nA sell ouzh relijion pe relijion, ouzh un doue pe ouzh Doue\n[...], betegouzout na glevje ha na welje ar skeudennoù sakr-se tra pe dra gouest d'o feukañ ha d'o glac'hariñ. — (Jarl Priel, Va Zammig Buhez, Al Liamm, 1954, p. 94.)\nAn arched, unan steket prim-ha-prim, a voe lakaet war skiñvier dindan ar skeudennoù sakr. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 66.)\n(Ent strizh) A dalvez da lidañ an oferenn\n[...], rak hor person, an aotrou Koz, [...], a laoskas ar c'hontoroller Moussaron, [...], d'ober ur bras merk d'an traoù sakr ha d'an arrebeuri a oa en iliz, hep isañ e barrezianiz a-enep dezhañ. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 246.)\nA ranker doujañ groñs dezhañ\nDarvoud sakr ar c'halvar a atizas c'hoazh e gasoni hag e fulor. — (Langleiz, Romant ar Roue Arzhur/levrenn I : Marzhin, Al Liamm, 1975, p. 15.)\ngalleg : sacré (fr)\nAdtapet diwar « https://br.wiktionary.org/w/index.php?title=sakr&oldid=207407 »\nKemmoù diwezhañ degaset d'ar bajenn-mañ d'an 21 Eos 2015, da 22:55.


Diforc'hioù etre adstummoù "Hervé Gouédard" - Wikipedia\nDiforc'hioù etre adstummoù "Hervé Gouédard"\nHervé Gouédard (kemmañ)\nStumm eus an 6 Ebr 2011 da 18:05\n24 okted ouzhpennet , 9 bloaz zo\n→Perak skrivañ ?\nStumm eus an 6 Ebr 2011 da 18:02 (kemmañ)\nStumm eus an 6 Ebr 2011 da 18:05 (kemmañ) (dizober)\n(→Perak skrivañ ?)\n===Perak skrivañ ?===\nSkrivañ, da gentañ, evit embreger e bluenn da skrivañ e brezhoneg, en doa savet troidigezhioù diwar an alamaneg evit ar gelaouenn [[Al Liamm]]. Da c'houde en deus kredet, tamm-ha-tamm, sevel e skridoù e-unan. Un dra iskis, hogen plijus eo skrivañ en ur yezh n'eo ket e yezh kentañ. Gwelet a ra se evel un dae, mui pe vui...\nBez' ez eus ul levr gantañ war ar stern : un danevell vuhez an hini e vo. Bez' e vo buhez al livour [[Paul Sérusier]]. Hennezh a zo bet disheñvel e blanedenn, e zibaboù hag e vuhez diouzh re al livourien[[livour]]ien all eus ar memes prantad. An darn vrasañ eus al livourien-se n'o deus graet nemet tremen dre Vreizh. Sérusier avat a zo chomet en hor bro, graet en deus e annez e [[Kastell Nevez ar Faou]], ha bevet eno tregont vloaz-pad. Klask a ray, en e levr, displegañ perak eo chomet e Breizh, petra en deus kavet eno, eñ, mab ur bourc'hiz eus Pariz, ne oa netra ouzh e donkañ da ren ar vuhez-se amañ. Un digarez e vo al levr-se da gomz eus luskadoù livouriezh dibenn an 19vet ha deroù an 20vet kantved, [[Skol Pont-Aven]], da skouer. Klask a ray kinnig al levr e-giz ur romant, aes ha plijus da lenn, met diazezet war fedoù gwir, evel m'en deus klasket ober evit Kergelenn.\nKlask a ra ivez derc'hel da skrivañ danevelloù, met anzav a ra ne vez ket bepred kalz a startijenn gantañ. Lavarout a ra e vez gwall lezirek alies !... Koulskoude e c'heller lavarout ez eo deuet Hervé Gouédard da vezañ unan eus hon gwellañ skrivagnerien en amzer a-vremañ, daoust ma n'eo ket eus ar puilhañ e skridoùoberenn. E skridoù a vez labouret kalz, marteze emañ aze an digarez. Petra zo gwelloc'h, puilhentez pe vadelezh ?\nAdtapet diwar « https://br.wikipedia.org/wiki/Dibar:MobileDiff/942541 »


Karl III (Impalaer ar C'hornôg) - Wikipedia\nKarl III (Impalaer ar C'hornôg)\nDiwar-benn Karl III, impalaer ar c'hornôg eo ar pennad. Ur pennad all all zo diwar-benn Charlez III, roue Frankia ar C'hornôg (879-929).\nKarl III, hervez ur poltred romantel.\nKarl III, lesanvet Karl Dev (Karl der Dicke en alamaneg); (839 -† 13 a viz Genver 888 e Neudingen). Roue e oa e Frankia ar reter eus 876 betek 887, roue Italia eus 879 betek 887, Impalaer ar C'hornôg eus 881 betek 888, ha roue Frankia ar c'hornôg hag ar Franked eus 885 betek 887.\n1 E lignez\nMab e oa da Loeiz II Germania hag Emma Bavaria (war-dro 808- † 31 a viz Genver 876), a oa merc'h da Welf Iañ ha c'hoar da Judit Bavaria, eil pried Loeiz an Deol.\nTad e vije da zou vab bastard: Karloman Germania (war-dro 864-876) ha Bernez Germania (891).\nEurediñ a reas da Richardis Swabia e 862, met bugel ebet n'o doe. Anvet e voe da impalaer ar c'hornog war-lerc'h marv e dad. Kurunennet e voe Karl ha Richardis e Roma gant ar pab Yann VIII d'an 12 a viz C'hwevrer 881. E 882, marvet e zaou vreur, Karloman Bavaria ha Loeiz III Germania, ec'h adunvanas broioù ar Franked hag an impalaeriezh.\nAlouberien viking a deus da lakaat freuz ha reuz e Loren: madoù a roas dezho e-lec'h stourm a-enep dezho. Galvet e voe da vout rejant evit Karl III , mab diwezhañ Loeiz II. E Mezheven 885 e resev le fealded uhelidi rouantelezh ar franked e palez Ponthion. Pa gemeras ar garg a gulator e oa peuzadsavet Impalaeriezh Karl Veur, war-bouez Provañs ha reter Bourgogn.\nEn miz Here 886 e lammas an Normaned war Neustria hag e teujont da lakaat seziz war gêr Pariz. Ha setu Krl o teredek eus Germania gant un armead da reiñ harp, met gwell e kavas ober emglev gant ar Varbared ha reiñ 700 lur arc'hant dezho ha leuskel anezho da vont da breizhata da Vourgogn.\nKollet pep galloud gantañ, mervel a eure Karl d'an 13 a viz genver 888, e manati Neudingen war lez an Danav. Beziet e voe e manati Reichenau en un enezenn e Lenn Konstanz.\n↑ Ijinet eo bet al lesanv "an Tev" en XIIvet kantved. Pe tev pe moan pe treut e oa, n'ouzer ket.\nKarloman II Rouaned ar Franked\n885 – 887\nRejañs War e lerc'h:\nKarl Voal Impalaer ar C'hornôg\n881 – 888 War e lerc'h:\nGuido III Spoleto\nAdtapet diwar « https://br.wikipedia.org/w/index.php?title=Karl_III_(Impalaer_ar_C%27hornôg)&oldid=1926957 »\nDernière modification le 2 Gen 2022, à 17:10\nKemmoù diwezhañ degaset d'ar bajenn-mañ d'an 2 Gen 2022, da 17:10.


Abertzaleen Batasuna zo ur strollad politikel broadelour eus hanternoz Euskadi pe Iparralde. Klask a ra gounit ar frankiz evit Euskal Herria en he fezh (proviñsoù an hanternoz ha re ar c'hreisteiz, zo rannet hiziv an deiz etre Frañs ha Spagn), en Europa a vije diazezet war ar pobloù ha n'eo ket war ar stadoù evel m'emañ bremañ.\nAbertzaleen Batasuna eo ar strollad broadelour pouezusañ en hanternoz Euskadi, e-keñver niver an izili hag an dilennidi. E-touez an tachennoù stourm pleustret gant ar strollad e kaver ar stourm evit gounit ur framm melestradurel evit hanternoz Euskadi, dre savidigezh un departamant distag diouzh ar peurrest eus ar Pireneoù-Atlantel.\nUr strollad eus an tu-kleiz eo ha deuet eo a-benn da gaout dilennidi e meur a di-kêr eus ar vro, war e anv pe a-wechoù dre emglev gant strolladoù politikel all : bremañ (e 2008) ez eus ur pemzek maer bennak hag ur c’huzulier kanton gantañ.\nUn drederenn eus izili ar strollad a oa aet kuit e 2001 evit mont da sevel ur skourr eus Batasuna en hanternoz ar vro.\nEvit an dilennadeg kannaded e Frañs, e miz Mezheven 2007, e oa bet AB oc'h ober emglev gant daou strollad euskarat all (Eusko Alkartasuna ha Batasuna), evit sevel un talbenn anvet "Euskal Herria Bai" (Ya da Euskal Herria), ha disoc’hoù mat a-walc'h a oa bet gant an danvez-kannaded kinniget ganto, war-dro 9% eus ar mouezhioù well-wazh.\nEvit dilenn kuzulierien ganton e miz Meurzh 2008 e oa bet adskoulmet an emglev Euskal Herria Bai gant an tri strollad-se ha kinniget o doa tud e pep kanton. Daoust d'an disoc'hoù mat a-walc'h (15% eus ar mouezhioù), n'eus bet dilennet hini ebet anezho ha Jean-Michel Galand, a oa bet dilennet e 2001 en deus kollet e sez. Alain Iriart, eus AB ha maer e kumun Hiriburu, zo bet dilennet kuzulier kanton, met hep na vije war ar renk en anv e strollad.\nAdtapet diwar « https://br.wikipedia.org/w/index.php?title=Abertzaleen_Batasuna&oldid=1650159 »\nKemmoù diwezhañ degaset d'ar bajenn-mañ d'an 25 Mez 2015, da 23:34.


Buhez ar Zent. pages 546, 547, 548. Encyclopédie Marikavel.\npages 546, 547, 548\nAn douar m'eman warnan iliz Itron-Varia-an-Ele, en Itali, a zo bet, abaoue an amzer gosan, tra an Otrou Doue. Er bla 351, e oe savet eno eun ti-bidi gant pardonerien deut eus an Douar-Santel, gant relegou eus be ar Werc'hez Vari. Eiz-ugent vla goude, war-dro ar bla 516, sant Beneat a brenas ar chapelig gant al lodennig douar stag outi. Ac'hane, marvat, eo deut d'ezi an hano a zoug : Porsionkul, da lavaret eo, al lodennig vihan. An ti-bidi a deuas da vezan eun iliz vras, darempredet ma oa gant eun niver bras a dud ha, zoken, gant an Ele a ziskenne enni eus an nenv evit meuli o Rouanez, hag ac'hane e oe roët d'ezi an hano a Itron-Varia-an-Ele.\nGant an amzer, an iliz a chenchas perc'hen meur a wech, ha nebeut ha nebeut e oe dilezet. D'an drizekvet kantved, pa deuas Fransez Asiz er bed, e venne kouezan en he foull. Ar pez a chome anezi a zervije da c'houdoren d'ar vesaerien a ziwar-dro ha d'o loened.\nMes lavaret a vefe eman lagad an Otrou Doue bepred o paran war al lec'hiou ma 'z eo bet enoret enne. Fransez en devoe a-beurz Doue kemennadurez da adsevel ar chapel goz. Senti a reas, hag iliz Itron-Varia-an-Ele, kempennet gantan, a oe kavel e Urz neve a venec'h. Eno eo e klevas mouez an Otrou Doue, hen galve da vevan er baourente; eno eo e resevas e gentan diskibien; eno ive santez Klara a reas an dilez eus he holl madou evit en em rei holl da Zoue, ha sevel evit ar merc'hed eun Urz dem-henvel ouz an hini savet gant Fransez evit ar gwazed.\nEn miz here 1221, Fransez a oa, en eur c'houdoren tost d'ar chapel, o pidi evit konversion ar bec'herien baour. Epad ma oa holl beuzet en Doue, e klevas eur vouez o lavaret d'ezan : « Fransez, d'ar chapel ! d'ar chapel ! » Kerkent e savas hag ec'h eas war eün da Itron-Varia-an-Ele.\nBiskoaz ne oe souezetoc'h ! War an ôter, ' us d'an tabernakl, en kreiz eur sklerijen n'eo ket eus ar bed-man, e oa Mab Doue holl-skedus eus gloar ha dudiou ar baradoz; war e zremm, rozen flamm ar yaouankiz ha doare pozet eun den en oad. E zaoulagad a bare war Fransez gant eun dousder dispar, ha war e vuzellou e weled an drugare. A-zeou d'ezan e oa ar Werc'hez glorius Vari, hag eun niver bras a Ele tu ha tu.\nAr zant, leun a joa, a 'n em dôlas d'an douar. « Fransez, a lavaras d'ezan Mab Doue, anaout a ran ar preder a gemeret, c'houi hag ho preudeur, gant an ineou. C'hoant am eus d'ho tigoll. Goulennet diganin ar pez a c'hoantalet evite. Selaou a rin ho koulenn, rak roët am eus ac'hanoc'h d'ar bed evit bezan sklerijen ha skoazel an Iliz. » Nerzet gant eun hevelep madelez, ar manac'h santel a gredas ober ar beden-man : « O Doue ter gwech santel, p'eo gwir eo falvezet ganec'h sellet gant trugare ouz an disteran eus ho servijerien, daoust d'ezan da vezan brasan pec'her a zo, e kredan goulenn diganec'h, gant an holl doujanz ma 'z on goest da gaout, m'en devo an induljans plenier eus ar poaniou dleet d'e bec'hejou, kement hini a deuio da vizitan ar chapel-man, gant ma vezo bet o kovez e bec'hejou gant eur gwir geun d'eze ha gant m'en devo bet an absolven aneze, » hag en eur drei warzu ar Werc'hez : « Pedi a ran ar Werc'hez Vari, ho Mamm, advokadez an holl dud, da vezan a-du ganin ha da gomz evidon. »\nAr Werc'hez neuze a 'n em droas warzu he Mab, ha Jezuz, n'hall dinac'h netra d'e Vamm, a asantas ganti. « Fransez, emezan, eun dra vras a c'houlennet diganin. Rei a ran d'ec'h, koulskoude, ho koulenn, gant ma vezo kavet mat hag ôtreet gant ar pab a zalc'h ma flas war an douar, a zo gantan, ha gantan hepken. ar c'halloud da liamman ha da ziliamman. » Ha kerkent Jezuz, e Vamm hag an Ele a zistroas d'an nenv.\nAntronoz vintin, Fransez a 'n em lakas en hent evit mont da Berouz da gât ar pab Honorius III, a oa eno er mare-ze. Ar pab, goude bezan grêt sklerijen war eun dra ken burzudus, a lavaras d'ezan a-benn ter gwech : « Ra vezo grêt herve m'ho peus goulennet en hano Doue. »\nMes ne oa ket laket an de c'hoaz eus ar pardon bras-se er Porsionkul. Doue e-unan a dlee peur-ober e labour.\nDaou vla goude, da viz genver 1223, Fransez, evit tec'hel diouz birou an drouk-spered, a c'hoantae rei d'ezan da gredi ne dlee ket ren eur vue ken pinijennus, en devoa diwisket e zaë hag a oa en em dôlet en kreiz eur voden spern evit mougan an dentasion. Ouz en em ruilhal en kreiz an drein, e gorf ne zaleas ket da vezan leun a wad. Mes kerkent ive pep tra a chenchas doare endro d'ezan; ar spern ruziet gant e wad a deuas da vezan goloet a vleun ru ha gwenn; Ele an nenv a dôlas war e ziskoa eur vantel gwennoc'h eget an erc'h, steuet gant ar gwiader a oar gwiskan al lili hag ar roz, hag a lavaras d'ezan kerzet buhan d'an iliz, e oa Jezuz eno ouz e c'hortoz. Kemer a ra Fransez neuze peder warn-ugent eus ar roz burzudus, daouzek ru ha daouzek wenn, evit o c'hinnig d'e vestr Jezuz ha d'e vestrez karet, ar Werc'hez Vari.\nJezuz, ar Werc'hez hag an Ele a oa adarre ouz hen gedal evel er wech kentan. Fransez, goude bezan diskarget e galon dre gomzou a garante hag a humilite, a gredas goulenn ma vije laket de d'ar pardon. Ha Jezuz a respon-tas : « Me fell d'in e vefe grêt da genver an devez ma 'm eus torret liammou Per, prins an Ebestel, betek an abarde eus an de war-lerc'h. N'az pez aon rak netra. Kerz da gât ar pab evit mac'h embanno an de bras-ze. »\nAr pab Honorius, o welet ar roz burzudus, a zigemeras e c'houlenn hag a reas embann induljans vras ar Porsionkul, gant ar seiz eskob tostan da Asiz, evit padout da virviken.\nInduljaus Itron-Varia an Ele eo kaeran ha gwiriekan hini a zo en Iliz, rak an induljans-ze a zo roët gant Jezuz-Krist e-unan.


Pajenn:Perrot - Bue ar Zent.djvu/339 - Wikimammenn\nPajenn:Perrot - Bue ar Zent.djvu/339\nc’halvas e heritourien hag a alias aneze da vont en prosez ouz an eskob diwar-benn tachen Piotrawin.\nPac’h ejod dirak al lez-varn, testou an eskob a oa bet grêt kement warneze gant ar roue, ma ne gredjont ket digeri o genou. Stanislas a oa o vont da vezan kondaonet evel eul laer.\n— Mat, eme an eskob, p’eman an treo evelse, gortozet eur pennad, hag a-benn tri devez aman, me zigaso dirakoc’h eun test ha n’efet ket en e eneb, p’eo gwir e vezo Per e-unan, daoust ma zo tri bla abaoue m’eman en douar.\nD’an trede devez, Stanislas a deuas d’al lez-varn, hag evel m’en devoa lavaret, ne oa ket e-unan ; Per a oa gantan.\n— Doue, eme Ber, war bedennou e zervijer Stanislas, am digas war an douar evit rei testeni d’ar wirione, dirak al lez-varn-man. Dirakoc’h holl ec’h anzavan am eus gwerzet ma zachen d’an eskob zo aman ha d’e iliz, hag on bet paeet herve m’oa dleet.\nStanislas a gasas Per endro d’e ve. Ar roue, trec’het adarre gant an eskob santel, a reas e laza eur pennad goude, epad ma oa ouz an ôter en iliz Sant-Mikêl.\nRak-se, pa refet eur baeamant, goulennet paper, ha neuze, na pa deufer diou wech da c’houlenn arc’hant ouzoc’h, e c’hellfet bezan dienkrez.\nPa refet eur marc’had, grêt eur paper hag e welfet betek pelec’h ho peus gwir da vont. Pa refet eur prest, grêt paper, ha neuze ne zavo ket a drabas etrezoc’h hag an hini ho peus prestet d’ezan. Gouzout a ret ervat petra laver er :\nHag enebour, pa c’houlenni.\nMar doc’h divugel, grêt ho testamant ; ne varvfet ket kentoc’h, na divezatoc’h, ha war ho lerc’h e vezo nebeutoc’h a drouz. Grêt paper, ha paper sklêr, ha miret mat ho paperou ; laket aneze en eul lec’h ne vefet ket nec’het evit o c’haout.\nMa rafe an holl an dra-ze, hag an dra-ze a zo es d’ober, ne vefe ket, war bouez eun hanter, kement a brosezou etouez an dud evel ma ve. Mont a c’heller eneb ar ger, « ar ger a nij gant an avel» ; n’heller ket mont eneb ar skrid, « ar skrid a chom. »\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/339&oldid=140599 »


Brigitte Asdonk - Wikipedia\nBrigitte Asdonk (25 a viz Here 1947 e Kamp-Lintfort) a voe unan eus diazezerien Rote Armee Fraktion (RAF). Meur a di-bank a voe taget ganti p'edo er strollad. Bac'het e voe etre 1970 ha 1982. E Berlin emañ o chom hiziv an deiz.\nBrigitte Asdonk a voe ganet en ur familh labourerien-douar katolik. E 1967 e tapas kaout he bachelouriezh (Abitur en alamaneg) ha da-heul ec'h enskrivas e rann sokiologiezh Skol-veur dieub Berlin. Etre 1968 ha 1970 e kemeras perzh en tu-enep diavaez parlamant (außerparlamentarischen Opposition (APO, en alamaneg), hag ivez er manifestadeoù a-enep brezel Viet-Nam hag er re a-enep ar stad a reuziad en Alamagn. Er memes koulz e kemeras perzh e poellgor embregerezh Bosch ma stourmas evit gwirioù al labourerien.\nAdalek 1968 e krogas da zaremprediñ Horst Mahler. E 1970 e kemeras perzh e sevel RAF. En hañv 1970 edo unan eus izili RAF (ganti e oa Horst Mahler, Andreas Baader, Gudrun Ensslin, Ulrike Meinhof, Peter Homann hag un daouzek den bennak all)az eas da bleustriñ d'ur c'hamp dalc'het gant Al Fatah e Jordania. Azalek miz Here 1970 e kemeras perzh e tagañ meur a di-bank.\nHarzet e voe d'an 8 a viz Here 1970 asambles gant Horst Mahler, Ingrid Schubert, Monika Berberich hag Irene Goergens en o ranndi e Knesebeckstraße 83 e Berlin. Kondaonet e voe da 12 vloaz toull-bac'h evit bezañ bet perzh e RAF. D'ar 7 a viz Mae 1982 e voe dieubet. Abaoe m'eo bet dieubet eo bet oberiant e metoù emrenerien Berlin. Prezegennoù diwar-benn RAF a vez graet ganti, ha kemer a ra perzh ivez e darvoudoù etrebroadelour hag enepgouennelour. N'eo ket pellaet diouzh RAF ha derc'hel a ra da stourm evit ma vo dieubet izili RAF a zo en toull-bac'h c'hoazh.\nAdtapet diwar « https://br.wikipedia.org/w/index.php?title=Brigitte_Asdonk&oldid=1846189 »


Meitneriom - Wikipedia\nHasiom – Meitneriom – Darmstadtiom\nNiver atomek 109\nDasparzh an elektronoù : 2, 8, 18, 32, 32, 15, 2\nGremmoù ionadur 1 : 801 kJ/mol\nSkin atomek 122 pm (brasjedet)\nSkin kenamsav 129 pm\nDouester (≈20 °C) 28,2 g/cm3 (brasjedet)\nUn elfenn gimiek eo ar meitneriom, Mt eo e arouez kimiek, 109 e niver atomek ha 268,17 e dolz atomek.\nUn elfenn genaozet gant mab-den eo, n'he c'haver ket en natur. Skinoberiek-kenañ eo ar meitneriom.\nE 1982 e voe kevanaozet un atom hepken eus izotop 266 an elfenn 109 er GSI (Gesellschaft für Schwerionenforschung "Krevedigezh-Enklask war an Ionoù Pounner", bremañ GSI Helmholtzzentrum für Schwerionenforschung GmbH "Kreizenn Helmholtz evit an Enklask war an Ionoù Pounner") e Darmstadt (R.K. Alamagn d'ar mare-se), gant skipailh Peter Armbruster ha Gottfried Münzenberg, dre vombezenniñ bismut-209 gant houarn-58.\nAn anv meitnerium eo an hini nemetañ a voe kinniget evit an elfenn nevez, en enor d'ar fizikourez aostrian Lise Meitner (1878-1968) a zizoloas ar protaktiniom 91Pa kevret gant Otto Hahn ; unan eus dizoloerien ar skiriad derc'hanel e voe Lise Meitner ivez. E 1994 e voe erbedet an anv gant an International Union of Pure and Applied Chemistry (IUPAC) ha lakaet da anv ofisiel etrebroadel e 1993.\nA-c'houde ma 'z eo bet prouet ez eus ur metal ardreuzat eus ar c'hopernikiom 112Cn e c'haller kendastum ez eus metaloù ardreuzat eus an elfennoù 104 (rutherfordiom) betek 112 ; unan e vije ar meitneriom ivez neuze, marteze eus familh ar platin.\nGortozet eo perzhioù ar meitneriom evel par da re elfennoù all ar strollad 9 (26Co, 45Rh hag 77Ir), hogen pounneroc'h, ha stabiloc'h e niver oksidadur.\nUr metal nobl e vije ar meitneriom war a hañval.\nN'eus izotop stabil ebet eus Mt, en natur pe gevanaozet. Pemzek izotop zo bet kevanaozet koulskoude, skinoberiek an holl anezho, 278Mt (kevanaozet e 2009) o vezañ an hini stabilañ gant un hanter-vuhez a 7,6 eilenn.\n↑ Diouganet hervez hini an iridiom.\n↑ p. 1792, IUPAC ; p. 2421 IUPAC (en) Liammoù oberiant 16 KZU 12\nAdtapet diwar « https://br.wikipedia.org/w/index.php?title=Meitneriom&oldid=1979754 »


Diego Rivera ha Frida Kahlo e 1932\nPoltred Diego Rivera livet gant Modigliani\nDiego Rivera (8 a viz Kerzu 1886 e Guanajuato - 24 a viz Du 1957 e San Ángel) a oa ul livour eus Mec'hiko en XXvet kantved, pried d'al livourez Frida Kahlo. Brudet eo e vurlivadurioù.\nE 1907 ez eas da v-Barcelona, hag ac'haleno da b-Paris da labourat gant arzourien all eus karter Montparnasse. Mignon e oa d'an italian Modigliani, a reas e boltred en 1914.\nN'eo ket ur vuhez sioul a renas e Paris.\nE-pad c'hwec'h vloaz e vevas gant al livourez Marie Vorobieff (Marevna), hag e 1911 e timezas da Angelina Beloff. Ur mab o doe, Diego (1916–1918), hag a varvas en e vugaleaj.\nMaria Vorobieff-Stebelska a c'hanas ur verc'h anvet Marika, e 1918 pe 1919, pa oa dimezet Rivera da Angelina (hervez al levr House on the Bridge: Ten Turbulent Years with Diego Riveraha hervez eñvorennoù Angelina, anvet Memorias).\nE pen kentañ ar bloavezhioù 1920 e tistroas da Vec'hiko, ha kemer a reas perzh en obererezh an tu-kleiz pellañ. Ober a reas neuze e gentañ murlivadurioù ma weled pobl Mec'hiko o c'houzañv dindan ar wask . Livañ kalz a reas, hag alies a-enep an iliz hag ar veleien.\nE miz Even 1922 e timezas da Guadalupe Marín, ha div verc'h o doe: Ruth ha Guadalupe.\nNeuze e reas anaoudegezh gant ur studierez, war an arz, Frida Kahlo.\nMervel a eure Frida Kahlo en 1954. Rivera a dapas ur c'hrign-bev, a varvas e 1957. Beziet e voe er Panteón de Dolores e Mec'hiko .\nPemp gwech e timezas:\nda Angeline Beloff pa oa e Paris; e 1921 e tistroas da Vec'hiko hepti.\nda Guadalupe Marín e 1922.\nda Frida Kahlo, e 1929; torret e voe an dimeziñ e 1940.\nAddimeziñ a reas Diego ha Frida e miz Kerzu 1940. Mervel a reas Frida Kahlo e 1954\nAddimeziñ a reas da Emma Hurtado e 1955.\nMirdi Frida Khalo\nFrida Kahlo, les ailes froissées gant Pierre Clavilier, Editions du Jasmin, 2006\nDiego et Frida gant J-M Clézio - Folio - 1995 - ISBN : 2070389448\nDiego Rivera Web Museum (e saozneg)\nDiego Rivera - Galería virtual\n(fr) Diego Rivera buhez hag oberennoù (e galleg)\nAdtapet diwar « https://br.wikipedia.org/w/index.php?title=Diego_Rivera&oldid=1989410 »